Сояни экишда қандай техникадан фойдаланилади? - Ўзбекистон Республикаси Қишлоқ хўжалиги вазирлиги\n“Селекта–201” – эртапишар нав, Краснодар ўлкасида районлаштирилган, Маньжурия тур хилларидан келиб чиққан. Ўсимлик бўйининг баландлиги 110–120 см, кам шохлайди, пастки дуккакларининг жойлашиш баландлиги 13–15 см, минг дона уруғининг оғирлиги 180–200 г, ўртача ҳосилдорлиги 22–25 ц/га, максимал ҳосилдорлиги эса 35 ц/га. Уруғи таркибида 39–41% оқсил ва 21–23% мой сақлайди. Пишиб етилиши учун 2410–22000С ҳарорат талаб қилади.\n“Эврика–357” – Қозоғистон нави бўлиб, АҚШнинг Бейсон ва Мерит навларини дурагайлаш натижасида яратилган. Поясининг баландлиги 110–115 см, пастки дуккакларининг жойлашиш баландлиги 13–15 см, ўсиш типи – шохламайди, уруғлари йирик, ранги сариқ, силлиқ текис, ялтироқмас, минг дона уруғининг оғирлиги 160–180 г. Уруғи таркибида 36–37% оқсил ва 20–22% мой сақлайди. Қурғоқчиликка чидамлилиги ўртача. Ўсув даври 125–127 кун. Қозоғистон нав синаш станциясининг маълумотига кўра, ўртача ҳосилдорлиги 37,6 ц/га. Бир гектар майдонга 65 кг уруғ экиш талаб қилинади.\n“Селекта–302” – Краснодар ўлкасида районлаштирилган нав, Маньжурия тур хилларидан келиб чиққан. Ўртапишар, бўйининг баландлиги 120–130 см, кам шохлайди, пастки дуккакларининг жойлашиши 14–16 см, минг дона уруғининг оғирлиги 170–190 г, ўртача ҳосилдорлиги 25–28 ц/га, максимал ҳосилдорлиги 40 ц/га. Уруғи таркибида 39–41% оқсил ва 21–23% мой сақлайди. Пишиб етилиши учун 2400–2600оС ҳарорат талаб қилади. Уруғ экиш меъёри 65 кг/га.\n“Дўстлик” нави - маҳаллий селекцияга мансуб бўлиб, серҳосил, ўртапишар, уруғлари август ойининг иккинчи ярмида пишиб етилади. Бир гектарга 65 кг уруғ экилади.\n“Парвоз” нави ҳам маҳаллий селекциясига тегишли, биологик хусусиятига кўра ўртапишар, август ойининг иккинчи ярмида пишиб етилади. Республикамизнинг барча ҳудудларида яхши ўсиб, юқори ҳосил беради. Бир гектарга 65 кг ёки 350–370 минг дона уруғ ҳисобидан экилади.\n“Барака” нави кечпишар бўлиб, энг серҳосил нав ҳисобланади. Вегетация даври баҳордан октябрь ойигача давом этади. Ўсув даври 125–135 кун. Ҳосилдорлиги 30–36 ц/га, максимал ҳосилдорлиги эса 45 центнергача етади. Пояси тик ўсувчи, камшох бўлиб, баландлиги 120–140 см. 1000 дона уруғининг вазни 135–140 г. Донида 40,6–41,2% оқсил ва 23,2–24,3% мой сақлайди. Касалликларга бардошли.\nСоядан 300 дан ортиқ турдаги озиқ-овқат ва саноат маҳсулотларини олиш мумкин. Унинг яна бир афзаллиги – кўпгина дуккакли ўсимликлар каби тупроқни азот билан бойитиш хусусиятига эга, ўсув даврида ўзи учун ҳам, ўзидан кейинги ўсимлик учун ҳам маълум миқдорда азот қолдириб кетади. Шунинг учун соя тупроқда биологик жараёнларнинг боришини янгилаб, тупроқнинг структурасини яхшилайдиган, биологик тоза экин ҳисобланади [1, 2].\nҲар қандай экиндан юқори ҳосил олишда экиш сифатини таъминлаш катта аҳамият касб этади. Бунинг учун аввало ерни мавжуд агротехник талабларга жавоб берадиган даражада тайёрлаш, сўнгра эса яхши созланган экиш техникасидан фойдаланиш керак.\nАйтиш жоизки, республикамиз тупроқ-иқлим шароитларига қараб, соя уруғларини доналаб ҳамда уялаб экишни талаб қилади. Сабаби соя ҳам пахта чигити каби уруғпаллали барглари билан тупроқни ёриб чиқади. Баҳор яхши келган йиллари соя уруғини доналаб экиш мумкин. Баҳор серёғин келиб, қатқалоқ бўлиш эҳтимоли катта бўлган йилларда уялаб экишнинг аҳамияти ортади. Чунки, доналаб экилган уруғларнинг қатқалоқни ёриб чиқиши қийин бўлиб, уялаб экилган уруғлар тупроқни осонлик билан ёриб чиқади ва тегишли кўчат қалинлиги таъминланади.\nҲозирда мавжуд сеялкалар бу талабларга жавоб бермайди. Шу сабабли соя экишда хориждан келтирилган Case-1200 (АҚШ), Kuhn (Франция) (расм), “Sonmezler” (Туркия) ҳамда илгари келтирилган СПЧ-6 (Руминия) пневматик сеялкаларидан фойдаланиш мақсадга мувофиқ деб ҳисоблаймиз. Бу сеялкалар белгиланган уруғ меъёрларини аниқ таъминлаб бера олади. Уларнинг технологик иш принциплари бир хил.\nПневматик сеялкаларда уруғларни экиш технологик жараёни қуйидагича кечади:\nСеялканинг эксгаустери кардан вал ёрдамида тракторнинг қувват олиш вали (ВОМ)дан айланма ҳаракат олиб, пневмотизимда вакуум ҳосил қилади. Пневмотизим эластик қувурлар орқали экиш аппаратининг вакуум камерасига уланган. Экиш аппаратининг экиш диски занжирли узатмалар орқали таянч-юритма ғилдираклар билан боғланган бўлиб, сеялканинг дала бўйлаб ҳаракатланиши жараёнида экиш дисклари айланма ҳаракат олади. Бункердаги уруғлар ўз оқими билан (оғирлик кучи таъсири остида) бункернинг пастки қисмидаги қабул камерасига келиб тушади ва вакуум таъсири остида экиш дискининг тешикларига ёпишади. Экиш диски айланиш давомида тешикларга ёпишган уруғларни қабул камерасидаги уруғ массасидан ажратиб олиб, уруғни ташлаш қисмига олиб ўтади. Бу ер атмосфера билан туташган бўлгани учун уруғлар вакуум таъсиридан қутулади ва ўз оғирликлари таъсири остида пастга – сошниклар очиб кетаётган ариқчага тушади. Сошник орқасида ҳаракатланувчи загортачлар ариқчага тушган уруғларни кўмиб кетади. Уруғлар юмшоқ тупроқ билан яхшироқ жипслашиши ҳамда тупроқ намлигини узоқроқ сақлаб қолиш учун уруғлар кўмилган ариқчалар усти шиббаловчи ғилдираклар ёрдамида шиббаланади.\nСеялка аппаратларининг экиш дисклари экиладиган уруғ турига қараб танланади. Асосий қишлоқ хўжалик экинлари уруғларини экиш учун қўлланиладиган дискларнинг ўлчамлари жадвалда берилган.\nАгрегат далада ишлаётган вақтда экиш аппаратларида ҳосил қилинаётган вакуум даражасининг жадвалда кўрсатилган экин турига мос қийматлари таъминланаётганлигини эксгаустернинг вакуумметри ёрдамида кузатиб бориш, зарур ҳолларда сеялка қўлланмасидан фойдаланиб, вакуум даражасини созлаш талаб этилади.\nЮқорида баён этилган тавсияларга амал қилган ҳолда сояни сифатли экиб, далаларимизда тўлиқ кўчат олишга эришилса, соядан юқори ҳосил олишга мустаҳкам замин яратилади.\nб.ф.д., проф., (ЎзДЖТУ),


Грузияда уруш ҳолати эълон қилинди\n11 май 2021, Тошкент вақти: 02:56\nГрузия президенти Михаил Саакашвили мамлакатда уруш ҳолати жорий қилди.\nБу ҳақда Грузия Миллий хавфсизлик кенгашининг Тбилисида ўтказилган фавқулодда йиғилиши чоғида эълон қилинди. Грузия парламенти мамлакат президенти қарорини маъқуллади.\nАйирмачи Жанубий Осетия ҳудудида эса Грузия ва Россия қўшинлари ўртасида шиддатли тўқнашувлар давом этмоқда.\nРоссия пиёда қўшинлари қўмондони Владимир Болдирев Цхинвали шаҳри Грузия ҳарбийларидан тозаланганини маълум қилди.\nГрузия расмийлари мамлакатнинг айрим ҳудудлари Россия ҳаво кучлари томонидан бомбардимон қилинганини билдирмоқда. Бундай ҳаво зарбаларидан бири Грузиянинг Гори шаҳрида амалга оширилди. Хабарларга кўра, ракета ҳужуми оқибатида тинч аҳоли вакилларидан ўнлаб киши нобуд бўлган.\n“Ҳарбий базага яқин ҳудудда биз мудҳиш воқеага гувоҳ бўлдик. Базага яқин иккита кўп қаватли бино ҳам бомбардимон қилинган эди. Иккала уйнинг ҳовлиси жасадларга тўла эди”,- деди “Озодлик”нинг минтақадаги муҳбири Коба Ликликадзе.\nРоссия ташқи ишлар вазири Сергей Лавров эса Жанубий Осетия ҳудудида рўй берган тўқнашувларда 1600 фуқаро нобуд бўлганини маълум қилди.


Турди Фароғий (XVII аср — 1699/1700) — www.ziyouz.uz\nБош саҳифа Ўзбек шеъриятиЎзбек мумтоз шеъриятиТурди Фароғий (XVII аср — 1699/1700)\nТурди Фароғий (XVII аср — 1699/1700)\nЧоп этилган 17.12.2013 26.07.2018 МуаллифZiyouz.uz\nТурди, Турдий (асл исми ва тахаллуси; форстожик шеърларидаги тахаллуси эса Фароғий) (17-аср, Бухоро — тахм. 1699/1700, Хўжанд) — шоир. Бухоро мадрасаларида таълим олган. Абдулазизхон даврида саройнинг амалдорларидан, юз уруғининг кўзга кўринган сиёсий арбобларидан бўлган. Субҳонқулихон тахтга чиққач, саройдан узоқлаштирилган.\nАштархонийларга қарши 1685—86 йилларда кўтарилган халқ исёнида фаол иштирок этган. Исён бостирилгач, Турди Жиззах, сўнг Хўжандга бориб, муҳтожлик ва узлуксиз маънавий тушкунликда кун кечирган. Турди ўзбек ва форс тилларини яхши билган. «Дар мазаммати сипоҳигари» шеърида ўзининг асосий касбкори сипоҳийлик («ҳарбийлик») бўлганини, шу касби билан узоқ йиллар нималарнидир тамаъ қилиб, шоҳларга хизмат қилганини, лекин охир-оқибатда ҳеч нарсага эриша олмаганини афсус билан маълум қилган. Лекин ҳарбийлик билан бир қаторда Турди ўз замонасининг ўқимишли, Шарқ адабиётидан мукаммал хабардор, ҳаёт, жамият ҳақида кенг тушунчага эга кишиларидан бўлган. Унинг жамиятда тутган мавқеи эса ўз атрофида юз бераётган воқеа-ҳодисаларга фаол аралашишни тақозо этган.\nТурди ҳам ўз ижодини бошқа шоирлар каби анъанавий ишқ мавзуидан бошлаган. Унинг:\nДил мулкини бир гўшаи чашм айлади яғмо\nматлаи билан бошланган ишқий ғазали лириканинг яхши намуналаридан ҳисобланади. Турдининг лирик ғазаллари бошқа шоирларникидан ўзининг ниҳоятда ихчамлиги, яъни 3—4—5 байтдан иборатлиги билан ажралиб туради. Унинг тасаввуфий шеърлари ҳам ғоят гўзал ва фалсафий теран мазмунга бой («…Ибрат ила боқ, кўзунг туфроққа тўлмасдан бурун»).\nТурди ғазалларининг аксарияти ҳали ҳеч ким қаламга олмаган, ўткир ижтимоий-сиёсий ва фалсафий-ахлоқий мавзуларга бағишланган. Айниқса, шоирнинг:\nТўқсон икки бўли ўзбек юртидур, тенглик қилинг…\nматлаи билан бошланадиган ғазалида юртни бошқараётган бекларга мурожаат қилиб, уларни кенг феълли, ўзаро иттифоқ бўлишга, бир-бирини уруғчилик белгиларига қараб камситмасликка чақириш унинг ўз давридаги юксак фикрли, ватанпарвар ва ҳақиқий инсонпарвар киши бўлганлигидан далолат беради.\nСубҳонқулихон тўғрисидаги ҳажвий мухаммаси Турдининг шоҳ асари ҳисобланади. Асарда Субҳонқулихон давлат тепасига келгач, мамлакатда аҳвол ёмон томонга ўзгарганлиги, осойишталик ўрнини тартибсизлик, адлу карам ўрнини ўзаро нифоқ эгаллагани ўз аксини топган. Шоҳнинг айби шундаки, у тахтга ўтириши биланоқ тажрибали, ишбилармон мулозимларни қувиб, уларнинг ўрнига ўз атрофида давлатни бошқариш ишидан бутунлай хабарсиз, фикр-мулоҳазалари саёз, ахлоқан тубан кишиларни йиғади. Турди бу асарида Субҳонқулихон қиёфасида жоҳил шоҳ тимсолини яратади. Ушбу ҳажвий асари билан Турди ўзбек ҳажвиётини Алишер Навоийдан кейин янги бир босқичга кўтарган.\nТурди ижоди ҳаётий фактларга, теран мулоҳазаларга бойлиги ва услубининг реалистик характери билан ўзбек адабиёти ривожига самарали таъсир қилган. Махмур, Гулханий каби сатирик шоирлар ижодининг шаклланишида муҳим босқич бўлган. А. Мажидий томонидан топилган ва 1924—25 йилларда нашр этилган шеърлар қўлёзмаси Абу Райҳон Беруний номидаги Ўзбекистон Фанлар академияси Шарқшунослик институти фондида сақланади (инв. № 1407).\nТор кўнгуллук беклар, ман-ман деманг, кенглик қилинг,\nТўқсон иккн бори ўзбак юртидур, тенглик қилинг.\nБирни қипчоқу хитою, бирни юз, найман деманг,\nҚирқу Юз, Минг сон бўлуб бир жон ойинлик қилинг.\nБир яқодин бош чиқориб, барча бир тўнға кириб,\nБир ўнгурлук, бир тиризлик, бир яқо, енглик қилинг.\nҚим қўюбдур, уҳдайи ўз мулкунгиздин чиқмайин,\nИкки, уч, тўрт даъвосин этмакни кўтаҳлик қилинг.\nМардлар майдон чекиб, рангин кўтариб захмлар,\nСизга йўқ, ул жавҳару юзга упо-энглик қилинг.\nФитнаи авбош, зулму куфру туғёндур бу мулк.\nДур аҳду танг чашму бесару яъжуж вазъ,\nМсҳнату андуҳни сўрсанг, фаровондур бу мулк.\nКуяр тил шаммаи гар ҳолатимдин айласам тақрир,\nГирибон чок ўлур этса қалам дарди дилим таҳрир.\nШаби ҳижрониминг поёни тай ўлмаз, тойири гардум\nМаҳу хуршед ўлуб икки қаноти айласа шабгир.\nТулуи субҳдин навмед, минг тунлар яқо йиртиб,\nСаводи шоми ғамдин сори бахтим хомаи тақдир.\nТанаъумнинг надоматсиз, тамошонинг талаҳҳуфсуз,\nЖаҳон истаб юрурда кўрмадим бир тан таассуфсиз.\nҲақиқатбингадур жузву кулу ҳар зарра бир хуршед,\nГуҳарни билма холи қатрадин,. ҳар чаҳни Юсуфсиз.\nТафаккур вартасинда маҳв ўлуб кирдим жаҳон сори,\nҲарифи топмадим оламда йўқлуқдин такаллуфсиз.\nБошима бир кўҳи ғам бир от коҳу емндин,\nБир кўнгул юз пора йўқлўқ заъфи ваҳму биймидин.\nҚад букуб, бўйнум эгиб, тегди оёқларга бошим,\nАҳли дунё пойбўси хизмату таъзимидин.\nДил—кабобим, қон—шаробим, ашки ҳасрат — нуқли базм,\nЕтти қассоми азалнинг хизмати танъимидин.\nҚатраям ночиз, аммо зоти қулзум Турдиман,\nКелтуран амвожға баҳри талотум Турдиман,\nҚирқ, Юз, Минг ақраболар этдилар мандин нуфур,\nНе бало, бахти қарою толии шум Турдиман.\nРиштадек минг печу тоб чашми сўзондин утар,\nБовужуди эътибори чашми мардум Турдиман.\nДил мулкини бир гўшаи чашм айлади яғмо.\nТуфроғда жон битса раводур, на ажаб гул,\nЧўх сарви сиҳи этди ниҳон кўзлари шаҳло.\nҲар қанда ғами дўсти дилпорани истар,\nТо субҳ, яқо йиртмади меҳр ўлмади пайдо.\nЎзбак* ўғли ўқуса тафсир ила мишкотни,\nРўз савму шаб қиём афзун этиб тоотни.\nЕтса торожи ҳаводис, жамъ ўлуб авбоша дер:\n«Саҳмгин солиб сурон ур, молин олғил сортни».\nБир пиёда кўрса шатранжи бисоти даҳрда\nЗулму жавр айлар мухайё, соз этиб лучмотни.\nДер: «Қачон ўз шавқим ила муътакиф масжиддаман,\nИлтизом эттим бу иш ночор йўқдин отни».\n* Шоир бу термин остида кўчманчи ҳарбий — феодалларни назарда тутади,\nНе мазҳаб, қайеи дин ўз мулкин ўзи хароб этгай?\nК-и ҳаргиз ўзга бўлмас ҳақ йўлин юрган билаи эшшак.\nКириб масжидга чиқмак бирла қуймас гўнг емакни сак.\nОТ ВА ИНЪОМНИНГ КЕЧИКИШИ ҲАҚИДА\nАё мири валиниамийи кироми от инъоми,\nЮзини кўрмага ҳасратда бўлдум эшитиб номи.\nНе ёлғуз от эди уммид юз инъом, иҳсондин,\nКи нобуда хаёли шаҳдға ширин эдиб коми.\nНе гардига етишдим, не боқиб кўрдим қаросини,\nСаманди умрдин, боди нафасдин тез экан гоми.\nБила олмон бу дулдул рахши Рустам ё паризоди,\nКи одам ўғлига ром ўлмаган, не ерда ороми?\nШарофат адлу иҳсон, бовужуди касрати куфри,\nҚолиб Нўширвон Ҳотамнинг оламда неку номи.\nҲазора қалъасинда жамъи хосу ом аросида,\nЗабони пурдурар борингдин эшитдим бу пайғоми.\nЎшал тарихдин ўн ой ўтуб йилга қадам қўйди.\nКи не оғозини билдим яқин, маълум анжоми.\nМени(нг) озода бошимни гирифтори тамаъ қилдинг,\nМудомат бермас ўлсанг нега бердинг ваъдаи хоми?\nНеча елдим, югурдум бўлмади хосияти маълум,\nҚуруқ овозаи инъоми маҳзу от бадноми.\nЁд мандин ким берур: яхши замонлар кўрдиман,\nРинд сархайлию хуш айши дамодам сурдиман,\nҲалқаи ушшоқда базму мажолис қурдиман,\nМушти хокам давру давронлар(ни лекин) кўрдиман,\nХуш димоғ этган майи софи ҳарифлар дурдиман.\nҚилмадим шукронаи, солдурди туфроқ ошима,\nҚолмади жуз дарду ғам ҳамдам, мусоҳиб қошима,\nХақ ўзи раҳм айлағай оҳи саҳар кўз ёшима,\nТафриқа тошини ёғдурди замона бошима,\nХонумон овора селоби ҳаводис сурдиман.\nНозили ҳукми қазо ҳеч ким раду манъ этмади,\nБарча бўйнига солан бу риштайи қатъ этмади,\nАдли ҳоле топмадим бошдин бало дафъ этмади,\nКулфати ғурбатни турлук суннати рафъ этмади,\nХору беқадрамки мундин отиниб, жабрандиман.\nВоқифе йўқ, бу мусофирлиғда мандин не ўтар.\nБаски юз кўйи била рўзи келиб, рўзи кетар,\nУзмағай мундин балою бўлмагай мундин батар,\nАқраболар суҳбатимдин ор этар, қошин чатар,\nСалб дилларда, назарларда кариҳ сиприндиман.\nЯхши вақтлар ёд этиб (ундин кетиб, мундин қолиб),\nҲарза тифли ашкдек айни назарлардин солиб,\nНосара дирҳам сифатлиқ рад қилиб, қўлга олиб,\nДаста фарсуда, юзи қайтиб, оёқларда қолиб,\nКўҳна тиғи таҳ-батаҳ ғам занги тутғон кундиман.\nОҳ бу умри кироми сарфи ғафлат айладим,\nҒуссаи беҳуда асбоби надомат айладим,\nБилмадим ўз айбими халққа мазаммат айладим,\nШукр шаҳдин билмадим, куфрони неъмат айладим,\nЗаҳми ниши рўзгор аҳлини талху тундиман.\nҲукм жори, сўз қабули, бир дури даргўш эдим,\nАҳли давлатлар билан ёру ҳариф, ҳамдўш эдим,\nҲой-ҳойи базмларда шаҳд нўшо-нуш эдим,\nХуш замонлар Юз қазони бошида саржуш эдим,\nБу замон явғон қозон остида қолғон юндиман.\nЧархи дун қилди манга жавру жафолар беҳисоб,\nГардиши даврон берур ҳар лаҳза юз минг печутоб,\nҲар сори елдим-югурдим сув сониб мавжи сароб.\nТашна лаб, гарди кудурат зери пойинда хароб,\nБаҳри давлатдин йироқ гардан шикаста мўндиман.\nКасрати йўқлуқ, тамаъ кеттирди қадру қийматим,\nЮз сариғлиқ ерга урди обрўю иззатим,\nҒайрдин изҳори матлаб айлади дун фитратим,\nАқл зойил, умр кам, беш ўлди, дарду меҳнатим,\nДавлат урган пушти пою, бахти (қаро суприндиман).\nМан кимам, гумному нокому жаҳон овораи,\nДийда намноку гирибон чоку бағри пораи,\nНоқабули марҳами, носур битмас ёраи,\nБекаси, мушти хаси, бир бандаи бечораи,\nСобирам, рози қазо, тийри балоға кўндиман.\nХешман, дарвиш мискин, мустаҳиқ девонадин,\nБаҳраманд эт илтифоту ҳиммати мардонадин,\nСан туруб лойиқмидур, қилмоқ, тамаъ бегонадин,\nҚиблагоҳо, мандин икроҳ этма ер майхонадин,\nЖуш пур хум соф майсан, ман ғубору дурдиман.\nЮз фарозидин озиб, тушдум нишиби қирққа,\nХавфу бийму ваҳм аросинда қариби қирққа,\nДона деб побаст ўлуб, доми фириби қирққа,\nВой, юз минг вой, юз бўлдим фириби қирққа,\nҲокими Диззах мутиу пайрави журқундиман.\nДаври умримда бало боғлаб, қазо пайваста саф,\nСобирам, рози русуми пайрави аҳли салаф,\nШокирам, кониъ дами йўқлуқ такаллуф бартараф,\nКелди ийд, обилаи ғам жинси ҳозир нақд каф,\nКулбаи эҳзонима сўзи жигардин бўйи таф.\nРўзи аввал дарду ғамдин хилқати обу гилим,\nПора-пора бағриму қондин яротилғон дилим,\nРоҳи селоби ҳаводисга мақомим, манзилим,\nҲеч йўқ ғайри пушаймонлиқдин ўзга ҳосилим,\nУмрни ғафлатда этган, моли ғоратға талаф.\nРахнаи девори тандин умр рахшин сакратиб,\nТезрави боди нафасдин гоҳи кўз юмдум ўтуб,\nҒарқ ўлдум домани беҳосили соҳил бўлуб,\nҚатраи найсони селоби сиришкимдин ютуб,\nАйладим қути кўнгул баҳринда монанди садаф.\nНе оёқ, не бошиға етдим, саропо истадим,\nҚолдим икки йўлнинг ўртасида ҳамро истадим,\nБазм бир саргарм ҳой-ҳойи урдо истадим,\nҲалқаи доираи ушшоқда жо истадим,\nАйдилар: қаддингни чанг эт, пўсти жисмингни даф.\nРеша-реша пой истидлолдиндур доманим,\nОҳ бетаъсир фарёду фиғоним, шеваним,\nКасрати заъф этди жисми нотавон парвизаним,\nУн-ун ўлди устухон, ҳеч ерда етишмас уним,\nТиғи оҳимдин лаби хоҳишгарим ўлди асаф.\nОҳ бу ҳасрат асоси кўҳна кохи бесукун,\nВодийи дорул-ғуруру маскани макру фусун,\nҲеч билдингму на элтдилар келиб сандин бурун,\nҚўймағил омодаи тонглоға, сарф этгил букун,\nМолу дунёдур насиби ворису ёким талаф.\nЖойи осойиш эмас ҳеч кима бу қўҳна равоқ\nЁғдирур бошимиза санги жафо, гарди фироқ\nЙўқолиб расми вафо бўлди ҳама бошу оёқ\nМулкдин адлу карам кетди келиб кийну нифоқ\nЯхшилиқ қилма тамаъ зулм ила тўлди офоқ.\nФитнаи шўр ҳама руоъила маскун тутди\nХўблар маснадини сифла билан дун тутди.\nТаҳбатаҳ кўнглуми бу фикр била хун тутти\nЖойи шоҳбозлари қарғау қузғун тутти\nҲамнишин ўлғали шунқор ила доим япалоқ.\nШоҳ ҳамбазм ўлуб ҳожасаролар била ёр\nҲукми бир акс суруб бўлди ёмонлар сардор\nХор ўлуб олиму ринду фузало бирла кибор\nКўрингиз юртни иши топти на ерларга қарор\nИхтиёрин барининг қавлиға байдат олғай\nҲар бири айш ила қонун танаъум чолғай\nМулкни нийку бади маслаҳатининг қилғай\nОдами зодалари қадрини қайдан билғай\nБари нокас бариси ходими идрис тўқмоқ.\nФуқаро бошиға етди бу ақлсиз шумлар\nҲамдами шоҳ бўлуб аҳли таҳаккум бумлар\nҚани бир эр чиқиб айласа маъдум ҳумлар\nЮртни бошини чайнаб еди бу бедумлар\nШохлиқ улдур они ҳукму сўзи бир керак\nАдл бобими қуруб рост нишон тийр керак\nРострав, дини дуруст пешаси тадбир керак\nНе муҳаннас сифату суврати тағйир керак\nСуврати марду хотундек ясатиб қошу қабоқ.\nНа адолат бор ул шоҳда ўлғай лўли зой\nҲамдами бойлоқу кенгаш бегиси ҳожасарой\nМардлиғ йўқтур ангаким қарасанг сар топой\nШоҳнинг хизматин этиб тузадур сиккизи ой\nТошканд мулкида олғор ётар очу қашоқ.\nҚани бир хисрави одилки, анга дод этсам\nСўрса аҳволни ғам хирманининг бод этсам\nДоми меҳнаткададин кўнглими озод этсам\nБу бузулған дили вайронами обод этсам\nАйласам бўси адаб шоҳа куюб қайди оёқ.\nБу қадим нақл эрур: эл работу тўра қўноқ.\nЕдингиз барчангиз итдек фуқаронинг этини\nҒасб ила молин олиб қўймадингизлар битини\nҚамчилар доғи солиб бўйнига, тилиб бетини\nЁрдингиз заҳрасини ичидин олиб ўтини\nБўлмади бу кам раъийят бошидин ҳеч таёқ.\nЕтмадим ҳеч бира бу қофия паймолиғдин\nДод, юз дод ғариблиғ, ғами танҳолиғдин\nКўрмадим манфаате беҳуда савдолиғдин\nЙўқ сўққа бошимдин ўзга манга дунёлиғдин\nКош, ул ғари занлар солса қуруқ сўзга қулоқ.\nТор кўнгуллик беклар, манман деманг, кенглик қилинг\nТўқсон икки бовли ўзбек юртидур, тенглик қилинг.\nБирни қипчоқу хитоу, бирни юз, найман деманг,\nҚирқу юз, минг сон бўлиб бир жон ойинлик қилинг.\n← Аввалги Аввалги Саид Қосимий (XVI аср)\nКейинги → Кейинги: Сайёдий (XVII аср)


Таниқли ошпаз Лондондаги ёнғиндан жабрланганларни ресторанига таклиф қилди\n19:12 / 14.06.2017\nТаниқли ошпаз Жейми Оливер Лондон ғарбидаги ёнғинда жабрланганларни ўз ресторанига таклиф қилди. У ёниб кетган уй ёнидаги савдо марказида жойлашган.\nЛондон ғарбидаги 24 қаватли турар жой биносида ёнғин чоршанбага ўтар кечаси юз берди. Ёнғин натижасида жабрланган тахминан 74 киши шифохонада қолмоқда. камида олти киши ҳалок бўлган. Ўт ўчириш хизмати ходимларининг хабар беришича, тахминан 120 оила ёнғиндан жабр кўрган бўлиши мумкин, хавфсиз жойга кўчирилган фуқаролар яқин орада жойлашган жамоат марказлари, масжидлар ва черковларда жойлаштирилди.\n"Ушбу даҳшатли ёнғин сабаб жабр кўрган барча 100 оила. Ресторанимга таклиф қиламан, сиз итальянча ошхонага ихтисослашган жамоам томонидан ажойиб, мазали таомлар ва ичимликлар билан сийланасиз. Биз шу яқин ерда, Westfield савдо марказида жойлашганмиз", - дея ёзди Оливер Instagram’да.\n"Сиз учун таомлар ва ичимликлар бепул, сиз менинг менежерим Хуан билан гаплашсангиз бўлди, ҳамда бизни ҳаммасини уюштирамиз. Ёнғин қурбонлари сабаб мотамдамиз", - дея қўшимча қилиб ўтди машҳур бош ошпаз.\nФавқулодда ҳолат рўй берган ерда ишлар яна камида 24 соат давом этади. Ўт ўчириш хизмати ходимлари 10 соатдан бери оловни ўчиришга уринмоқда.\nЛондондаги турар жой биноси ёниб кетиши оқибатида бир неча киши ҳалок бўлган (фотожамланма)\nЛондон ёнғин Жейми Оливер


Тожикистон Афғонистондан қишлоқ хўжалик техникасини сотиб олди\nТожикистонга Афғонистоннинг Жалолободидан 12та ғаллани қайта ишловчи техника экспорт қилинди. Машиналар Нангархар вилоятида “Жавид” компанияси томонидан ишлаб чиқарилади.\nАфғонистоннинг Тожикистондаги элчихонасининг маданият ишлари бўйича атташе Мужиби Маликзоданинг 19 июн куни Радио Озоди билан суҳбатда айтишича, афғон компанияси Тожикистоннинг «Куруш 2010» компаниясига 12та машина сотди, жиҳозлар мамлакатга етказиб берилди.\n«Ғалла тозаловчи битта машинанинг нархи 200 минг афғони (2600 долларга яқин) туради», - дейди у. Келажакда Афғонистондан яна кўплаб шу каби машиналарнинг етказиб берилиши кутилмоқда. Хабарларга кўра, улар эксплуатацияда мураккаб эмас ва арзон туради.\nМаликзоданинг айтишича, 2019 йилнинг октябрида тожик ва афғон тадбикорларининг учрашуви бўлиб ўтган бўлиб, унда Тожикистон ва Белорус компанияларининг ҳамкорлигида Афғонистонда қишлоқ хўжалик техникаларини таъмирлаш пунктини очишга келишиболинган эди.\nДипломатнинг айтишича, икки мамлакат ўртасида юк автомобиллари учун божхона пункти очилган ва икки мамлакат ўртасида савдо айланмаси давом этмоқда.\nСалкам 40 йилдан бери уруш давом этаётган Афғонистондан хирмон ускуналари экспорти борасидаги хабар ижтимоий тармоқларнинг афғон сегментида хурсандчилик билан кутиб олинди. Бу хабар Афғонистоннинг кўплаб аҳолиси учун кутилмаган янгилик бўлди, ҳатто кўпчилик компания сайтида расман эълон қилинган бу янгиликни ишонсизлик билан кутиб олди. Сайтда тасдиқлаш учун бир нечта фотосуратлар илова қилинган бўлиб, унда ускуналарнинг Тожикистонда машинага ортилаётгани акс этган.


Маккоранинг байрамни қандай кутгани… - 30 Декабря 2016 - BEPUL MP3 KO'CHIRISH, VIDEO KLIP, FOTO SURATLAR, YANGI\nЧетверг, 2018-04-26, 7:14 PM\nГлавная » 2016 » Декабрь » 30 » Маккоранинг байрамни қандай кутгани…\nТурмуш қурганимизга ўн йилдан ошибдики, янги йил байрамини қайнонамнинг уйида кутамиз. Бунга қаршилигим йўқ, албатта, аммо ҳар бир келин бека сифатида ўзи билганча байрамона дастурхон тузашни, қайси таомни тортиш, қандай салат тайёрлаш кераклигини мустақил ҳал этишни орзу қилади. Гапларимдан қайноналар хафа бўлишмасин, бу бор-йўғи сиз бизга неча йиллардан буён ўргатиб келаётганларингизнинг натижасини кўрсатиб, кўнглингизга йўл топиш истаги…\nҚўлимга қоғоз-қалам олиб, ҳар янги йилни қайси кетма-кетликда кутишни ёзиб чиқдим.\n1. Эрта туриб болаларни кийинтирганча қайнонамникига йўл олиш. (Қўлимда иккита сумка, ичида ҳар эҳтимол учун болаларнинг бир нечта кийими, янги йил кириб келганида тарқатиладиган совғалар ва дастурхонга қўйиш учун бир кун аввал пиширилган патнисда пишириқ)\n2. Кўчага чиқиб бир амаллаб такси тутаман, болаларни ҳай-ҳайлаганча машинага ўтқазаман. Ўзим олд ўриндиққа ўтираман, кўзим орқа ўриндиқда бир-бирини чимчилаб талашиб кетаётган болаларимда. Бирининг кўнгли айниқса, бошқаси ойнанинг олдида ўтираман деб хархаша қилади. Ишқилиб эшикни очиб юбормасин деб юрак ҳовучлаганча манзилга етиб бораман.\n3. Қайнонам ва овсинларим билан ярим соатлик салом-алик, болаларнинг машинада ғижим бўлган кийимларини алмаштириб, байрамга киядиган кийимлари ғижим бўлмаслиги учун шкафга осаман.\n4. Бир пиёла чой ичиб ҳорманг-бор бўлинг деганча овсинларим билан бараварига ишга киришиб кетаман. Биз ошхонада, болалар қий-чув қилганча ичкарида. Бирданига нимадир синади, кимдир қаттиқ йиғлаб қолади ёки жуда бўлмаса галма-гал бир-бири устидан чақимчилик қила кетишади:\n— Бувижон, Сардор дастурхонга олиб қўйган банандан еди.\n— Майли, бўлар иш бўпти.\n— Унда менгаям беринг.\nХуллас, дастурхонга қўйилиши керак бўлган меваю ширинликларнинг ярми болалар жимгина ўтириши учун тарқатилади.\n5. Кечки соат олтида ҳамма катта дастурхон атрофига йиғилиб, кун бўйи пиширилган таомлар ейилади. Телевизорда, албатта, футбол ёки эркаклар учун қизиқроқ бўлган дастур кўрилади.\n6. Сўнг, болалар дастурхондаги ширинлик, чақиндилардан кўпроқ еб қўйиб мазаси қочмаслиги учун тезда ҳаммаси йиғиштирилади.\n7. Оиладаги эркаклар бирин-кетин ошналари билан гурунглашгани кўчага чиқиб кетишади.\n8. Янги йил кириб келгунча болалар совғасини олиб ўлда-жўлда ухлаб қолишади. Ёши ўтган қайнона-қайнота ҳам албатта соат миллари ўн иккига етиб келишини кутиб ўтиришмайди.\nАна янги йилу, мана янги йил. Бас! Энди ҳаммаси бошқача бўлади.\nБиринчи галда қайнонамни ўз тарафимга оғдира бошладим:\n— Ойижон, ҳар йили байрамни кутаман деб соат ўн икки бўлмасидан чарчаб ухлаб қоласиз.\n— Нега чарчайман, овсинларингиз бор, сиз бор.\n— Барибир тепамизда туриб бошқарганингизни ўзи иш. Қачонгача бизни меҳмон қиласиз? Шунча фарзандни нима учун катта қилиб қўйгансиз ахир? Роҳатини кўринг-да энди. Майли десангиз бу йил мен ва овсинларим алоҳида дастурхон тузаймиз. Сиз дадам билан ҳаммамизникида галма-гал меҳмон бўлиб келасиз. Янги йилни эса бизникида кутасиз.\nОйижонга таклифим маъқул тушганида ўзимни еттинчи осмонда ҳис қилдим. Тезда у кишига ёқадиган таомлар асосида иккимиз байрам дастурхони менюсини туздик. Ўзида йўқ хурсанд овсинларим ҳам мен каби янги йилни мустақил кутишга енг шимаришди.\nБайрамни уйда кутишга турмуш ўртоғимни кўндириш бир мунча қийин кечди.\n— Уйда? Қанақасига? Биласан-ку янги йилни ўртоқларим билан бирга кутиш удумимиз бор.\n— Мен сизга ўртоқларингиз билан кутмайсиз демадим-ку. Ҳаммаси ҳар йилдагидек, фақат бизнинг уйда бўлади.\nБир амаллаб кўндирдим, аммо у ҳали томошанинг каттаси олдинда эканини билмайди.\n— Дадаси, маҳалладан хонтахтани олиб чиқмайсизми?\n— Катта стол туриб нега хонтахта олиб чиқаман?\n— Менга барибир, аммо дадажон ва ойижон меҳмонга келишади. Янги йил киргунча стол-стулда ўтириб чарчашлари мумкин.\nТурмуш ўртоғим меҳмонхонада турган стол-стулларни йиғиб маҳалладан кўтариб чиққан катта хонтахтани безатишга тушди. Бу орада мен салат тайёрлай бошладим.\n— Дадаси, мана бу дудланган гўштларни қандай тўғрай?\n— Юпқароқ, сал қиялатиб кесгин, ликопга кўкат ва тузлама билан тортасан. Ие, шунақаям қалин кесасанми? Бу ёққа бер, ўзим кесаман.\n— Ўтган гал чойхонада жўжани ажойиб қовуришни ўргандим дегандингиз, ҳамма нарсани тайёр қилиб берсам қарашиб юборасизми? Эркак кишининг қўли ширин бўлади дейишади-ку.\nБир оздан сўнг фарзандларимизга тайёрлаб қўйилган сюрпризни турмуш ўртоғимга кўрсатдим.\n— Дадаси, ишхонадан арча байрамига таклифнома беришганди.\n— Нима учун айнан бугунга олдинг? Ахир шунча иш турганда ким болаларни байрамга олиб боради?\n— Сизга иш қолдирмайман. Келгунингизча ҳаммасини ўзим улгураман. Пишириқларни кеча пишириб олдим, холодецни бўлса ўтган куни тайёрлагандим. Сомсани қаранг, духовкага солиб пишириш қолди. Суюқ овқат бўлса бас, ишим битади. Болалар чалғитмаса, дастурхонни ҳам ўзим эплаб ташлайман. Бирпас айлантириб кела қолинг, илтимос.\nХуллас, ҳаммани жўнатиб, ишларимга улгурдим, аввалдан гаплашиб қўйган сартарошимнинг ёнига чиқиб сочимни чиройли турмаклатиб ҳам олдим.\nБайрамона дастурхон атрофига ўтирганимизда қайнонамнинг юзидаги ифодани кўриб ичимдан севиниб қўйдим. Демак, ёқибди.\n— Ойижон, мана бу сиз ёқтирадиган салат, бунисини эса интернетдан ёзиб олдим. Бир татиб кўринг.\nҲар доимгидек таомлар тортилиб қорин тўйгач, эргинамнинг қўл телефони кетма кет жиринглай бошлади.\n— Қаерда йиғиламиз? Кутиб тур, ярим соатда бораман.\nЭримнинг шошиб қолганини кўриб четга чақирдим.\n— Ойим билан дадамни ташлаб кетаверасизми?\n— Улар ёш бола эмас-ку, телевизор кўриб маза қилиб ўтиришибди.\n— Ие, уйингизга келган меҳмонни ташлаб кетсангиз қандоқ бўларкин?\n— Қанақа одамсан? Ахир, ҳар йили оғайниларим билан тўпланиб янги йил кутиш удумимиз бор, билиб туриб гапирасан-а?\n— Ҳа, майли, ўзингиз биласиз. Меҳмонларниям бир ўзим кутиб олавераман.\n— Яна қанақа меҳмон?\n— Айтиш эсимдан чиқибди. Бошлиғингиз рафиқаси билан келишмоқчи эди, икки кун олдин опа билан қўнғироқлашганимизда гап орасида "келинг” деб қўйгандим, ростданам келадиган бўлишибди. Ёки қўнғироқ қилиб ишингиз чиқиб қолгани ҳақида огоҳлантириб қўяйми?\n— Эсинг жойидами?! Келган меҳмонни қандай қайтарамиз? Ҳа майли, балки бирпас ўтиришар, мен ҳам ўртоқларимни ёнига кетишга улгураман.\nҚўлим олти, оёғим етти бўлиб меҳмонларни кутдим. Ҳаракатларим бесамар бўлмади шекилли, меҳмонлар ҳам нақ соат ўн бир яримгача маза қилиб ўтиришди. Зимдан кузатиб турсам турмуш ўртоғим билдирмай соатига қараб қўйяпти, орада ўртоқларига «смс» ёзади.\nМеҳмонларни кузатиб меҳмонҳонага қайтганимизда турмуш ўртоғим оғиз жуфтлагунча ойижонга шундай дедим:\n— Ойижон, энди доим байрамни бизникида кутасиз. Қаранг, сиз бизникига келсангиз ўғлингиз ҳеч қаёққа кетмай байрамни биз билан кутар экан.\nГапларимдан ҳурсанд бўлган қайнонам маъқуллади:\n— Ростданам шунча йилдан буён Янги йилни қандай кутишни билмаган эканмиз. Бола-чақанинг роҳатини кўриш бўлса шунчалик бўлар! Ҳар йили кўпчиликка уннаб чарчаб қоларканман. Бу йил фарзандларимникида биттама-битта меҳмон бўлиб яйрадик. Болам ҳам менинг эътиборимга тўймаган экан, мана, кўчага чиқмай биз билан ўтирибди.\nТурмуш ўртоғимга қарадим. Билдирмай хўрсиндию, қадаҳларга шарбат қўйиб янги йилни кутишга тайёрлана бошлади.\nКатегория: HIKOYALAR / ХИКОЯЛАР | Просмотров: 469 | | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0


Ҳар бир киши учун вояга етганлик даври – бу ҳаётий тамойилларни шакллантириш вақти, куч-қувват ва янгиликларга интилиш вақтидир. Шу билан бирга бу ҳаётий йўлнинг янги босқичи ҳам. Бунда ўқиш, яшаш, ўз нуқтаи назарларини катталарнинг “кўмагисиз” ҳимоя қилиш, ўз хатти-ҳаракатлари учун масъулиятни ҳис этиш лозим бўлади.\nАлбатта! Лекин айнан шу тарзда ҳақиқий инсон шаклланиши мумкин. У ўз муаммоларини ўзгалар зиммасига юкламайди, балки ўзи уларни ҳал қилишга интилади.\nБундан ташқари балоғат ёши – бу ёшларнинг ҳар бир вакили жамият ва давлат ишларини бошқаришда иштирок этиш ҳуқуқини қўлга киритиш имконини берадиган ёш. Чунки Ўзбекистон Республикасининг Конституциясига асосан 18 ёшга тўлган фуқаро давлат ҳокимияти вакиллик органларига сайлаш ҳуқуқига, яъни актив сайлов ҳуқуқига эга бўлади. Кейинчалик, 21 ёшга тўлганда ушбу ҳуқуққа сайланиш ҳуқуқи, яъни 21 ёшга тўлган Ўзбекистон Республикаси фуқароси пассив сайлов ҳуқуқига эга бўлади.\nҚуйида Ўзбекистон Республикасининг “Ўзбекистон Республикаси Президенти сайлови тўғрисида”ги Қонунидан кўчирмалар берилган. Улар билан танишиб, ўйлаб кўринг! Чунки Сиз қайси Ўзбекистон Республикаси Президентлигига номзод учун ўз овозингизни беришингиз жамиятимиз ва давлатимиз ривожланиши учун муҳимдир.\nШунингдек, Ўзбекистон Республикасининг “Ўзбекистон Республикаси Президенти сайлови тўғрисида”ги Қонунининг 2-моддасида мустаҳкамлаб қўйилганидек, “сайлов куни ўн саккиз ёшга тўлган Ўзбекистон Республикаси фуқаролари сайлаш ҳуқуқига эгадирлар”.\nШундай қилиб, 18 ёшдан эътиборан Сиз учун Ўзбекистон Республикаси Конституциясининг 32-моддаси тўла кучга киради. Унга кўра, Ўзбекистон Республикасининг фуқаролари жамият ва давлат ишларини бошқаришда бевосита ҳамда ўз вакиллари орқали иштирок этиш ҳуқуқига эгадирлар. Бундай иштирок этиш ўзини ўзи бошқариш, рефередумлар ўтказиш ва давлат органларини демократик тарзда ташкил этиш йўли билан амалга оширилади\nБунинг учун қуйидагиларни билиш лозим:\n- Сиз овоз бермоқчи бўлган Ўзбекистон Республикаси Президентлигига номзодлар ёки сиёсий партияларни, уларнинг сайловолди дастурларини;\n- овоз бериш тартиботини билиш ва\n- жиддий тарзда, катталар сингари, Ўзбекистон йўли қандай бўлиши лозимлиги, Сиз қандай давлатда яшамоқчисиз ва бунга ўз ҳаракатларингиз ва хоҳиш-иродангиз билан қандай эриши мумкинлиги ҳақида ўйлашингиз зарур.\nСўзсиз, бундай қарорлар қабул қилиш тажрибасига йиллар ўтган сари эга бўласиз. Лекин ушбу вазифани биринчи маротаба ҳал қилиш учун озгина тайёргарлик кўриш зарур. Ахир буни Сиз ўзингиз танлашингиз керак, у учун Сиз фуқаролик масъулиятига эгасиз ва унинг оқибатлари учун ҳеч кимдан кўролмайсиз.\nСайлов –демократик бошқарув шаклларининг марказий институти. Фуқароларнинг ҳокимият тузилмаларини шакллантиришдаги иштироки замонавий жамиятнинг умум эътироф этилган жиҳати ҳисобланади.\nСайловда иштирок этиш - бу нафақат муҳим конституциявий ҳуқуқ, балки айни вақтда воқеа ҳамдир. Бу иштирокчилардан ўз хатти-ҳаракатлари учун сиёсий масъулиятни талаб қилади.\nЎз навбатида қабул қилинаётган сиёсий қарорлар учун масъулият сайланувчи ва сайловчиларнинг ҳуқуқий маданиятини шакллантиради.\nЭнди эса мамлакатимиз фуқаролари ҳокимиятга сайлов орқали таъсир этишлари ҳақида фикр юритамиз. Ўзбекистон Республикаси Конституциясининг 9-моддасига асосан «жамият ва давлат ҳаётининг энг муҳим масалалари халқ муҳокамасига тақдим этилади, умумий овозга (референдумга) қўйилади». Сайлаш ва сайланиш конституциявий ҳуқуқи Ўзбекистон Республикасининг “Фуқаролар сайлов ҳуқуқларининг кафолатлари тўғрисида”ги Қонун нормалари билан ҳам мустаҳкамлаб қўйилган.\nЭнди демократик сайловлар тўғрисида тўхталиб ўтамиз. Ўзбекистон Республикасининг Конституциясига биноан демократик сайловлар умумий, тенг, тўғридан-тўғри сайлов ҳуқуқи асосида яширин овоз бериш йўли билан амалга оширилади.\nУмумий сайлов ҳуқуқи принципи белгиланган ёшга етган, тўла муомалага лаёқатли, Ўзбекистон Республикаси фуқароларининг ҳар қандай умумдавлат сайловида сайлаш ва сайланиш ҳуқуқига эга эканлигини англатади.\nСуднинг ҳукмига асосан, муомалага лаёқатсиз деб топилган фуқаролар, шунингдек, суд ҳукмига мувофиқ озодликдан маҳрум этиш жойларида сақланаётган шахслар сайланиши мумкин эмас ва сайловда қатнашмайдилар.\nБошқа ҳар қандай ҳолларда фуқароларнинг сайлов ҳуқуқларини тўғридан-тўғри ёки билвосита чеклашга йўл қўйилмайди.\nАктив сайлов ҳуқуқига эга бўлган ҳар бир сайловчининг фамилияси сайлов участкаси бўйича сайловчилар рўйхатига киритилади.\nАгар Сиз сайлов куни ўз сайлов участкасида овоз беролмасангиз, муддатидан олдин овоз бериш имконияти ҳам мавжуд.\nТенг сайлов ҳуқуқи принципи ижтимоий келиб чиқиши, ижтимоий ва мулкий аҳволига, ирқий ёки миллий мансублигига, жинси, маълумоти, тили, динга муносабатига, машғулот тури ва хусусиятига қараб Ўзбекистон Республикаси фуқароларининг сайлов ҳуқуқини бирон-бир тарзда бевосита ёки билвосита чеклаш тақиқланиши англатади.\nТўғридан-тўғри сайлов ҳуқуқи принципи Ўзбекистон Республикаси Президенти фуқаролар томонидан бевосита сайланишини англатади.\nЯширин овоз бериш принципи овоз бериш эркин ва яширин бўлишини кафолатлайди. Овоз берувчиларнинг хоҳиш-иродасини билдиришлари устидан назорат қилишга йўл қўйилмайди.\nҲар бир сайлов участкасида яширин овоз бериш учун кабиналар ўрнатилади.\nҲеч ким Сизнинг танловингизга таъсир кўрсатиши мумкин эмас.\nСиз ўз сайлов бюллетенгизни ёки сайлов варақангизни ҳеч кимга бериш ҳуқуқига эга эмассиз.\nДемократик сайловларнинг бошқа тавсифловчи белгиларига мурожаат қилайлик.\nЎзбекистон Республикаси Президенти ўз лавозимини беш йил мобайнида эгаллайди ва шундан сўнг барча даражадаги сайлов комиссиялари (марказийдан бошлаб участка даражасидаги) янги сайлов кампаниясини ташкил қилади.\nЭсланг, сайлов қандай ўтказилади. Нима учун?\nҲокимият учун сайловолди курашининг якуни овоз бериш натижалари билан белгиланади. Шунинг учун ҳам овоз бериш тартиботига нисбатан юқори талаблар қўйилади.\n- овоз бериш учун кабиналар шундай ўрнатилиши лозимки, бунда сайловчининг ўз хоҳиш-иродасини яширин билдириш таъмнланиши зарур;\n- бюллетенлар паспорт тақдим қилинганида берилиши лозим. Бунда ҳар бир киши бир маротаба ва ўзи учун овоз бериши назарда тутилади;\n- сайлов қутиси пломбаланади;\n- овоз бериш натижалари сайлов комиссиясининг баённомасида қайд этилади;\n- сайлов комиссияси иши кузатувчилар томонидан назорат қилинади.\nТаъкидлаш жоизки, қонунчиликда мустаҳкамлаб қўйилганидек, сайловолди ташвиқоти Ўзбекистон Республикаси Президентлигига номзоднинг дастури ва (ёки) сайловолди платформаси тўғрисидаги ахборотни номзодни ёқлаб овоз беришга даъват этган ҳолда тарқатиш ҳамда Ўзбекистон Республикаси Президентлигига номзод тўғрисидаги ахборотни уни ёқлаб овоз беришга даъват этган ҳолда тарқатиш тарзида олиб борилади.\nСайловолди ташвиқоти омма олдида мунозаралар, баҳслар, матбуот конференциялари, интервьюлар, сўзга чиқишлар, сайловчиларнинг йиғилишлари, Ўзбекистон Республикаси Президентлигига номзод, сиёсий партия тўғрисидаги роликларни жойлаштириш шаклида олиб борилиши мумкин.\nСайловолди ташвиқоти усулларига келсак, у оммавий ахборот воситалари, шунингдек телевидение, умумий фойдаланишдаги ахборот-телекоммуникация тармоқлари (шу жумладан Интернет жаҳон ахборот тармоғи) орқали; босма, кўргазмали, аудиовизуал ва бошқа ташвиқот материалларини (плакатлар, варақалар ва бошқа материалларни) чиқариш ҳамда тарқатиш орқали; сайловчилар билан учрашувлар ўтказиш орқали амалга оширилиши мумкин. Номзодлар сайловолди ташвиқотини олиб боришнинг қонун ҳужжатларида тақиқланмаган бошқа турлари, шакллари ва усулларидан ҳам фойдаланиши мумкин.\nШу билан бирга сайловолди ташвиқоти шакллари ва усуслларини тартибга солувчи ҳуқуқий ҳужжатларда мустаҳкамлаб қўйилганидек, оммавий ахборот воситаларида тарқатиладиган ахборот ҳақиқатга мос бўлиши, номзодларнинг, сиёсий партияларнинг ҳуқуқлари ва қонуний манфаатларини бузмаслиги керак. Ҳақиқатга тўғри келмайдиган маълумотларни, шунингдек номзодларнинг шаъни ва қадр-қимматига путур етказадиган маълумотларни тарқатиш тақиқланади. Ўзбекистон Республикаси Президентлигига номзод учун босма, кўргазмали, аудиовизуал материалларни, фонограммаларни, босма маҳсулотнинг электрон шаклларини ва бошқа ташвиқот материалларини монеликсиз чиқариш ҳамда тарқатиш учун тенг шароитлар яратиб берилади.\nСайловолди ташвиқоти даврида номзод ўзига эътибор жалб қилишга ҳаракат қилади. радио, телевидение бўйича сўзга чиқиб ўз сайловолди дастурини баён этади. Унда номзоднинг ва партия электоратининг жамиятдаги бугунги ишлар аҳволи ҳақидаги фикр-мулоҳазалари, ижобий томонга вазиятни ўзгартириш лозим бўлган тақдирда бунинг йўллари, келгуси фаолият йўналишларига урғу беради. Аммо номзодга бериладиган эфир вақти ва босма майдони қатъий равишда белгиланган, бу номзодларнинг тенглигини таъминлашга қаратилгандир.\nСайлов участкаларида овоз бериш жараёни кузатувчилар томонидан назорат қилинади. Улар сайлов комиссияси томонидан овоз бериш тугаганидан сўнг сайлов участкасида сайловчиларнинг овозларини санаб чиқиши ва фойдаланилмаган сайлов бюллетенлари ва сайлов варақаларини бекор қилишини кузатиб боради. Овозларни санаб чиқиш тугаганидан сўнг овоз бериш натижалари қайд этилган баённома расмийлаштирилади.\nҚонун Ўзбекистон Республикасида сайловга тайёргарлик кўриш ва уни ўтказишни кузатишни амалга ошириш ҳуқуқига эга бўлган хорижий давлатлар ва халқаро ташкилотлардан халқаро кузатувчилар қатнашишини назарда тутади.\nСайловга тайёргарлик кўриш ва уни ўтказиш жараёнида барча даражадаги сайлов комиссиялари асосий роль ўйнайди.\nЎзбекистон Республикаси Президенти сайловини, Ўзбекистон Республикаси Олий Мажлисига сайловни, шунингдек Ўзбекистон Республикаси референдумини ташкил этиш ва ўтказиш учун Ўзбекистон Республикаси Марказий сайлов комиссияси Ўзбекистон Республикаси Олий Мажлиси томонидан тузилади. Ўзбекистон Республикаси Марказий сайлов комиссияси ўзининг бутун фаолияти билан сайлов тизимининг демократик принципларини амалга оширишга кўмаклашишга, сайловчиларнинг ўз хоҳиш-иродасини эркин билдириш имкониятини таъминлашга даъват этилган.\nМарказий сайлов комиссиясининг мақоми Ўзбекистон Республикаси Конституциясида белгиланган. Асосий қонунимизга мувофиқ Ўзбекистон Республикаси Марказий сайлов комиссияси ўз фаолиятини доимий асосда амалга оширади ва ўз фаолиятида Ўзбекистон Республикаси Конституциясига, Ўзбекистон Республикасининг сайлов тўғрисидаги ҳамда референдум тўғрисидаги қонунларига ва бошқа қонунларга амал қилади. Комиссия фаолиятининг асосий принциплари мустақиллик, қонунийлик, коллегиаллик, ошкоралик ва адолатлиликдан иборат.\nКомиссия ўз ваколатлари доирасида давлат ҳокимияти органлари ва мансабдор шахсларидан мустақил ҳисобланади. Бу унга сайлов масалалри бўйича холис қарорлар қабул қилиш имконини беради.\nУчастка сайлов комиссияси округ сайлов комиссияси томонидан тузилади. Участка сайлов комиссияси сайловга камида қирқ кун қолганида беш – ўн тўққиз нафар аъзодан, шу жумладан раис, раис ўринбосари ва котибдан иборат таркибда тузилади. Агар комиссия етти нафаргача аъзодан иборат таркибда тузилса, раис ва котиб сайланади. Участка сайлов комиссиясининг шахсий таркиби округ сайлов комиссиясининг қарори билан тасдиқланади. Участка сайлов комиссияси таркибининг сони зарур ҳолларда кўпайтирилиши ёки камайтирилиши мумкин.\nУшбу комиссияларни бирлаштирувчи умумий белги – барча ҳаракатларидаги мустақиллик, қонунийлик, коллегиаллик, ошкоралик ва адолатлилик!\nБарча даражадаги сайлов комиссияларининг аъзолари сиёсий партияларнинг аъзолари бўлишлари мумкин эмас.\nУмид қиламизки, Сизга тақдим қилинаётган ахборотдан унумли фойдаланасиз.


Хоразмда O‘zLiDeP вакиллари тадбиркорлик субъектлари фаолиятини ўрганди | O'zLiDeP\nХоразмда O‘zLiDeP вакиллари тадбиркорлик субъектлари фаолиятини ўрганди\nРеспубликада коронавирус инфекцияси тарқалишига қарши курашиш мақсадида аҳолини ижтимоий ҳимоя қилишни кучайтириш ва иқтисодиёт тармоқлари фаолият кўрсатишнинг барқарорлигини таъминлаш юзасидан давлатимиз раҳбари томонидан қатор қарор ва фармонлари қабул қилинди. Бу эса мамлакатимизда тадбиркорлик субъектларининг тезроқ оёққа туриб олишда, тўхтаб қолган корхоналар фаолиятини бошлашларига катта туртки бўляпти.\nБу борда Ўзбекистон Либерал-демократик партиясининг ҳудудий кенгашлари ва партия депутатлик гуруҳлари ҳам ўз электорати бўлган тадбиркорлар билан яқиндан мулоқотда бўлиб, керакли ёрдам қўлларини бермоқда.\nПартия Хоразм вилоят кенгаши вакиллари ва депутатлар “Урганч ёғ-мой” АЖда бўлиб, карантин шароитида корхонада олиб борилаётган иш жараёнлари билан яқиндан танишдилар. Айтиш жоизки, ушбу корхонада партиянинг бошланғич ташкилоти ҳам йўлга қўйилган.\nМазкур жамиятнинг асосий фаолияти ёғ-мой маҳсулотларини ишлаб чиқариш бўлиб, жами устав капитали 11,2 млрд сўмни ташкил қилади, шундан 60,3 фоизи давлат улушидир. Бугунги кунда жамиятда 1014 нафар ишчи меҳнат қилиб, уларнинг кўпчилигини ёшлар ташкил қилади.\nКорхона йиллик 189,0 минг тонна чигитни қайта ишлаш натижасида 31,8 минг тонна ўсимлик мойи, 13,4 тонна хўжалик совуни ва 9,4 тонна саломас ишлаб чиқариш қувватига эга.\nЖорий йилнинг биринчи чораги давомида корхонада ишлаб чиқариш бўйича белгиланган “Узёғмойсаноат” уюшмаси режасига нисбатан 933 тоннага ёки 93 фоизга ишлар бажарилган ҳамда 138,8 минг АҚШ доллари миқдорида саломас ва пахта ёғи Қозоғистон ва Тожикистон давлатларига экспорт қилинган.\nБугунги кунда корхона карантин қоидаларига қатъий риоя қилган ҳолда ўз фаолиятини олиб бормоқда.\nҲозирда энг кўп талаб юқори бўлган, тиббий ва антисептик воситалар ишлаб чиқаришда қўлланиладиган табиий глицирин ишлаб чиқариш цеҳида ҳам иш жараёнлари қизғин давом этмоқда.\nАҳолини арзон ва узлуксиз ўсимлик мойи, шелуха ва хўжалик совунлари билан таъминлаш мақсадида апрел ойининг иккинчи ўн кунлигидан бошлаб корхона тўлиқ қувватда қайта ишга туширилди.\nПандемия шариоитида корхонада ишлаб чиқарилаётган маҳсулотларни арзонлаштирилган ҳолда аҳолига етказиб берилмоқда.\nШунингдек корхона томонидан биринчи ярим йилликка белгиланган 400,0 минг АҚШ долларлик экспорт режасини бажариш учун Тожикистон давлати билан шелуха маҳсулоти экспортини амалга ошириш бўйича мақсадли музокаралар олиб борилмоқда.\nБутун дунёда мураккаб вазият ҳукм сураётган бир пайтда юртимиз тадбиркорлари Президентимизнинг оқилона ва одилона олиб бораётган сиёсатларини қўллаб-қувватлаган ҳолда фолият олиб боришлари бу синовли кунларни мардонавор енгиб ўтишда муҳим аҳамият касб этади.


Шавкат Мирзиёев Абдулазиз Комиловни мукофотлади\n16:00 / 16.11.2017\nЎзбекистон Республикаси Олий Мажлиси Сенатининг раиси Ниғматилла Йўлдошев ва Ўзбекистон Республикаси президентининг давлат маслаҳатчиси Умар Исмоилов 2017 йил 16 ноябрь куни мамлакат раҳбари топшириғига кўра ташқи ишлар вазири Абдулазиз Комиловга «Фидокорона хизматлари учун» орденини топширдилар. Бу ҳақда ТИВ ахборот хизмати хабар бермоқда.\n“Ватанимиз мустақиллигини мустаҳкамлашдаги улкан хизматлари, Ўзбекистон манфаатларини халқаро майдонда ҳимоя қилиш ва илгари суришдаги кўп йиллик самарали меҳнати ва 70 ёшга тўлиши муносабати билан Ўзбекистон Республикаси Президенти Шавкат Мирзиёев ТИВ раҳбарини юқори давлат нишони билан мукофотлади”, - дейилади хабарда.\nАбдулазиз Ҳофизович Комилов 1947 йил Янгийўл шаҳрида туғилган. 1972 йил СССР Ташқи ишлар вазирлигининг Дипломатик академиясини битирган. 1978-80 йилларда СССР Фанлар академиясининг Шарқшунослик бўлимида ўқиган. Комилов тарих фанлари номзодидир.\nКомилов 1973-1976 йиллар Совет Иттифоқининг Ливандаги элчихонасида атташе бўлиб ишлаган. 1980-1984 йилларда Совет Иттифоқининг Суриядаги элчихонасида иккинчи котиб сифатида ишлаган. 1984-1988 йилларда эса СССР Ташқи ишлар вазирлигининг Яқин Шарқ ишлари бўлимида меҳнат қилган.\n1988-1991 йилларда СССР Фанлар академиясининг Жаҳон иқтисодиёти ҳамда ташқи ишлар бўлимида, 1991-1992 йилларда Ўзбекистоннинг Россия Федерациясидаги элчихонаси маслаҳатчиси сифатида фаолият юритган. 1992-1994 йилларда Ўзбекистон миллий хавфсизлик хизмати раиси ўринбосари бўлган.\n1994 йил Комилов Ўзбекистон ташқи ишлар вазири этиб тайинланган. 1998-2003 йилларда Жаҳон иқтисодиёти ва дипломатия университети ректори бўлган. 2003 йил Комилов ўрнига Содиқ Сафоев ташқи ишлар вазири этиб тайинланган. Бунинг ортидан Комилов Ўзбекистон президентига ташқи ишлар бўйича маслаҳатчи лавозимига тайинланган.\n2003 йил Комилов Ўзбекистоннинг АҚШ ҳамда Канададаги элчиси этиб тайинланган. 2008 йил Комилов мамлакатнинг Бразилиядаги элчиси сифатида ҳам ишлай бошлаган. 2010 йил ташқи ишлар вазири ўринбосари лавозимига, 2012 йилга келиб эса ташқи ишлар вазири этиб тайинланган.\nАбдулазиз Комилов “Меҳнат шуҳрати”, “Дўстлик”, “Ўзбекистон белгиси” ва “Ўзбекистон Республикаси мустақиллигига 20 йил” давлат мукофотлари билан тақдирланган.


Кучли бешликнинг қизиқарли статистикалари\n4 ноябрь, 2019, 20:22 811\nТеглар:Ла Лига | А Серия | Бундеслига | Лига 1 | АПЛ\nКучли бешлик борасида тўхталиб ўтамиз!\nЕвропанинг топ-5 лигаларида тур ўйинлари якунига етди. Нафақат Европанинг, балки жаҳоннинг энг кучли топ-5 лигалари ҳисобланади. Англия ва Италияда 11 та тур, Испания ва Францияда 12 та тур, Германияда эса 10 та тур отда қолди. Ушбу ўйинлардан кейинги қизиқарли натижалар ва статистикаларга тўхталиб ўтамиз.\nАнглия Премьер Лигасининг ортда қолган 11 та туридан кейин, "Ливерпуль" клуби бирорта ҳам мағлубиятга учрамади ва бу пешқадамликни таъминлаб турибди. "Ливерпуль" биттагина дуранг қайд этиб, ўзининг энг яқин таъқибчиси "Ман Сити"ни 6 очкога ортда қолдирмоқда. Лиганинг топ-6 жамоаларининг иккитаси МЮ ва "Тоттенхэм" 4 тадан дуранг ва 4 тадан мағлубиятга учраб, 10 ва 11-ўринларни эгаллаб туришибди. Бирорта ҳам ғалабани қўлга кирита олмаган "Уотфорд" жамоаси 5 очко билан турнир жадвалининг энг сўнгги поғонасидан жой олиб турибди. Барчадан энг кўп "Ман Сити" рақиблари дарвозасига нақд 34 та голни уришга улгурди. "Уотфорд"да голлар сони бор-йўғи 6 тани ташкил этмоқда. Мавсумни юқори темпда ўтказаётган "Лестер" ва "Шеффилд" жамоаларининг дарвозасига рақиблари бор-йўғи 8 тадан гол ура олишгани ҳам эътиборга молик. Гранд жамоалар билан қолганларни доимо ўртасида бўлиб келаётган "Вулверхэмптон" жорий мавсум 7 та дуранг натижа қайд этишга улгурди ва тўплар нисбати ҳам 14 тага 14 тани ташкил этмоқда.\nТўпурарлар рўйхатида "Лестер" юлдузи Жейми Варди 10 та гол билан етакчилик қилмоқда. "Манчестер Сити" форварди Агуэро ва "Челси ҳужумчиси Тэмми Абрахам ҳисобида 9 тадан гол бор. "Арсенал" футболчиси Обамеянг рақиблар дарвозасига 7 та гол уришни уддасидан чиққан бўлса, тўпурарлар бешлигини "Ман Сити"нинг яна бир аъзоси Стерлинг 7 та гол билан якунлаб бермоқда.\n"Вулверхэмптон" ҳимоячиси Ромен Саисс 3 та сариқ карточка ва битта қизил карточка ишлаб олишга улгурди. "Астон Вилла" футболчиси Трезеге ва "Эвертон"нинг бир йўла икки футболчиси Морган Шнайдерлин ва Шимус Коулмен иккитадан сариқ ва биттадан қизил карточка билан жазоланишга улгуришди. Бундан ташқари, "Кристал Пэлас" ҳимоячиси Лука Миливоевич 6 бор хакамлар томонидан огоҳлантирилди.\nИспанияда 12 та тур бўлиб ўтган бўлсада, "Эль-классико" қолдирилгани туфайли мамлакатнинг 2 та гранд жамоаси "Реал" ва "Барса" ҳисобида 11 та учрашув бор. Гарчи, шундай бўлса ҳам чемпионатнинг юқори ўринларини эгаллаб туришларига бу ҳолат тўсқинлик қилмаяпти. Каталонияликлар битта дуранг ва 3 мағлубиятни тан олишга мажбур бўлишди. Мадрид клуби эса 4 та дуранг ва битта мағлубиятни қабул қилиб олди ва грандларнинг ҳисобида 22 тадан очко бор. Бу клублардан ташқари, 12 та баҳсни ўтказиб улгурган "Реал Сосьедад" ҳисобида ҳам 22 очко бор. Охирги турда ўзаро дуранг ўйнаган "Атлетико" ва "Севилья" 21 тадан очкога эга бўлиб туришибди ва 4-5-ўринларни бўлишиб туришибди. "Мальорка" устидан кичик 1:0 ҳисобида ғалабани қўлга киритган "Леганес" учун ушбу натижа ҳозирча ягона ғалаба бўлиб хизмат қилмоқда ва клуб 5 очко билан турнир жадвалининг сўнгги поғонасидан жой олиб турибди. "Атлетик" ва "Атлетико" ўз дарвозаларидан барчадан энг кам, 7 тадан гол ўтказиб юборишган. "Барселона" рақиблари дарвозасига 29 та гол урган бўлса, "Леганес", "Сельта" ва "Эспаньол" ҳисобида 6 тадан гол бор.\n"Голеадорлар" рўйхатини "Вильярреал" ҳужумчиси Жерар Морено 8 та гол билан бошқариб турибди. "Бетис" футболчиси Лорен Морон ва "Реал" форварди Карим Бензема ҳисобида эса 7 тадан бор. "Алавес" аъзоси Лукас Перес, "Барселона" ҳужумчиси Луис Суарес ва "Валенсия" футболчиси Даниэль Парехо ҳисобларида 6 тадан гол бор.\nЛа Лигада АПЛга нисбатан футболчилар қўполроқ ёки хакамлар қаттиққўлроқ. "Алавес" ҳимоячиси Ману Гарсия ва "Эспаньол" футболчиси Налдо ҳисобида 4 тадан сариқ ва биттадан қизил карточка мавжуд. "Осасуна" ҳимоячиси Фран Мерида, "Бетис" футболчиси Вилльям Карвалью, "Сельта" вакили Папа Шейх уч маротабадан хакамлар томонидан огоҳлантирилишган ва бир маротабадан қизил карточка билан жазоланишган. Бундан ташқари, "Алавес" ҳимоячиси Мубарак Вакасо 7 маротаба сариқ карточка ишлаб олган бўлса, "Барселона" ҳимоя қўрғони Жерар Пике ва "Гранада" футболчиси Герман Санчес 6 тадан сариқ карточка билан огоҳлантирилишган.\nСўнгги йилларда яққол карвонбошилик қилган "Ювентус"га бу сафар жиддий рақобатлик қилаётган жамоа бор. Бу "Интер". Орадаги фарқ ҳам бор-йўғи 1 очкони ташкил этмоқда. "Интер" клубининг топ-5 чемпионатлари орасида сафардаги ўйинларнинг барчасида ғалаба қозонган ягона клуб бўлиб турганлиги ҳам бу мавсум "Ювентус"га осон бўлмаслигига дарак беради. "Наполи" еттинчи ва "Милан" 11-ўринни эгаллаб тургани кутилмаган ҳолатни тақдим этмоқда. "Милан" бош мураббийини алмаштиргани ҳам ҳозирча фойда бермаяпти. Лигада 11-тур учрашувлари якунига етмаган. Охирги ўринларни эгаллаб турган клубларнинг ўзаро ўйинлари кутиб турибди. Бугун СПАЛ ўз уйида КЛаудио Раньери шогирдлари ҳисобланмиш "Сампдория"ни қабул қилади. Марио Балотелли тўп сураётган "Брешия" клубининг "Сассуоло"га қарши баҳси эса номаълум муддатга қолдирилган. Чемпионатда "Ювентус" ва "Верона" жамоалари ўз дарвозаларидан бор-йўғи 9 тадан тўп олиб чиқишган. "Аталанта" рақиблари дарвозасига умумий 30 та гол урган бўлса, "Женоа" ўз дарвозасидан 26 маротаба тўп олиб чиқди.\nТўпурарлар бешлиги эса қуйидаги кўринишга эга: Чиро Иммобиле ("Лацио") 13 та, Ромелу Лукаку ("Интер") 9 та, Луис Мурьель ("Аталанта") 8 та, Доменико Берарди ("Сассуоло") 7 та ва Эстебан Сапата Бангуэра ("Аталанта") 6 та.\n"Милан" футболчиси Давид Калабрия 2 маротаба майдондан четлатилишга улгурди ва яна 2 маротаба сариқ карточка билан жазоланди. 4 та футболчи 3 та сариқ ва битта қизил карточка билан жазоланган. Булар: "Болонья" ҳимоячиси Гари Медель, "Рома" аъзоси Жанлука Манчини, "Сампдория" вакили Роналду Виейра ва "Верона" ҳимоячиси Мараш Кумбулла. "Женоа" ҳимоячиси Кристиан Ромеро эса 6 маротаба хакамлар томонида огоҳлантирилган.\n18 клуб қатнашадиган Бундеслиганинг 10-туридан кейин, кутилмаганда фаворит жамоалар карвонбошилик қилишмаяпти. "Боруссия" М битта дуранг ва иккита мағлубиятга учраб, 19 очкога эга бўлган "Боруссия" Д клубини 3 очкога ортда қолдирмоқда. Сўнгги турда "Айнтрахт" клубидан сенсацион тарзда, йирик 5:1 ҳисобида мағлубият аъламини қабул қилиб олган "Бавария" 4-поғонани эгаллаб турибди. Фаворитларга анча қийин бўлаётган, ғалабалар эса осонликча қўлга киритилмаётган жорий мавсумда "Падерборн" 1 та ғалаба ва битта дуранг билан 4 очко тўплаган ҳолда сўнгги ўринда бормоқда. 8-поғонани эгаллаб турган "Вольфсбург" жамоаси дарвозасига рақиблари йўл топишда катта қийинчиликка учрамоқда ва жамоа 10 та беллашувдан сўнг, ўз дарвозасидан атиги 8 та тўп олиб чиқди ҳолос. Аммо кубок баҳсида "Лейпциг" жамоаси бир ўйиннинг ўзида "бўрилар" дарвозасига 6 та гол уришганди.\n"Бавария"нинг польшалик форварди Роберт Левандовски ўтган 10 та турдан кейин, 14 та гол билан етакчилик қилмоқда. "Лейпциг"нинг бир неча йиллардан буён ёрқин ўйнаб келмоқда Тимо Вернер 9 та гол урган бўлса, " Фортуна Дюссельдорф" ҳужумчиси Роувен Хеннингс ва "Айнтрахт Франкфурт" форварди Гонсало Пасиенсия 6 тадан гол уришга эришган.\n"Кёльн" ҳимоячиси Кингсли Эхизибью 3 бор хакамлар томонидан огоҳлантирилган бўлса, яна бир маротаба қизил карточка билан жазоланди. "Падерборн" футболчиси Клаус Ясула ва "Майнц" ҳимоячиси Мусса Ниахате 5 маротабадан огоҳлантирилишган.\nЧемпионатнинг юзига айланиб улгурган ПСЖ клуби бу мавсум ғалабарни осонликча қўлга киритмаяпти. Асосан, сўнгги дақиқаларда урилган голлар жамоанинг ғалабасига сабаб бўлмоқда. Бундан ташқари, бирорта ҳам дуранг ўйнамаган парижликлар 3 марта мағлубиятга ҳам учраб улгуришди. Яна бир қизиқ томони, турнир жадвалига назар ташлаганда, яққол "аутсайдер" жамоанинг ўзи йўқ. Гарчи "Ним" жамоаси 11 очко билан охирги ўринни эгаллаб турган бўлсада, нақд 4 та клубдан бир очкога ортда қолмоқда. "Реймс" жамоаси ҳам бор-йўғи 6 тагина гол ўтказиб юборгани эътиборга лойиқ. БУ ПСЖнинг кўрсаткичидан ҳам яхшироқ. "Дижон" ва "Страсбург" рақиблар дарвозасига 7 маротабадан йўл топа олишди ҳолос. "Монако" ва "Тулуза" клублари ўз дарвозаларидан 22 маротабадан тўп олиб чиқишди.\nТўпурарлар рўйхатига тўхталиб ўтадиган бўлсак, "Монако" ҳужумчиси Виссам Бен Йеддер 9 бор гол уришга эришди. "Мец" форварди Хабибу Мухамаду Диалло ва "Лион" аъзоси Мусса Дембеле 8 тадан гол урган бўлишса, "Лилль" вакили Виктор Осимен ва "Лион"нинг яна бир футболчиси Мемфис Депай 7 маротабадан рақиб дарвозабонларини ранжитишди.\nБир йўла икки футболчи "Ницца" ҳимоячиси Расин Коли ва "Монако" футболчиси Рубен Агилар 2 тадан қизил карточка ишлаб олишди. Фақат фарқ шундаки Расин Коли 3 маротаба хакамлар томонидан огоҳлантирилган, Агилар эса бир маротаба сариқ карточка олган. Яна 2 та футболчида 3 та сариқ ва битта қизил карточка бор. Булар: "Марсель" ҳимоячиси Бубакар Камара ва "Реймс" аъзоси Мусса Думбия.\nbu mavsum xech qaysi favorit klublarga oson bo'lmayapti faqatgina Liverpul yaxshi natijada xolos


Хатарли касалликларнинг олдини олиш соғлом турмуш тарзига боғлиқ - zarnews.uz\nХатарли касалликларнинг олдини олиш соғлом турмуш тарзига боғлиқ\nСамарқанд шаҳрида вилоятда ОИВ инфекцияси, сил ва безгак касалликларининг тарқалишига қарши курашиш масалаларига бағишланган давра суҳбати бўлиб ўтди.\nЎзбекистон Республикаси Ташкилотлараро эксперт кенгаши томонидан ташкил этилган тадбирда бу касалликларга чалинган беморларни соғломлаштириш, унинг тарқалишига қарши олиб борилаётган ишлар юзасидан атрофлича фикр юритилди.\n– Республикамизнинг ҳар бир ҳудудида ушбу касалликларнинг ўз вақтида олдини олиш учун барча шароитлар бор, – дейди Ташкилотлараро эксперт кенгашининг лойиҳалаш бўйича координатори Дилноза Авазова. – Аммо бу ишларнинг самарали ташкил этилиши, энг аввало, одамларнинг онгига боғлиқ. Аҳоли бу касалликнинг келиб чиқиши, унинг оғир оқибатлари ҳақида маълумотга эга бўлсагина, унинг камайишига эришиш самарали кечади. Бунда соғлом турмуш тарзига қатъий амал қилиш унинг олдини олиш билан тенг.\nТадбир давомида чет мамлакатларда бўлиб қайтган фуқаролар, хомиладорлар, никоҳланувчилар ўртасида учраётган ушбу хасталикнинг олдини олишдаги камчиликлар муҳокама қилиниб, вазифалар белгилаб олинди.


hidoyat.uz – “Мовароуннаҳр” нашриётининг сайти - ЙЎЛ ҚОИДАСИ – УМР ФОЙДАСИ\nБарча давлатларда транспорт ҳаракатида кўнгилсиз ҳодисаларнинг олдини олиш, ҳайдовчи ва пиёдалар хавфсизлигини таъминлаш учун\nЙўл қоидаларига қатъий риоя қилишни назоратга олиш муҳим вазифага айланди. Мамлакатимизда ҳатто мактабгача таълим муассасаларида ҳам йўл хавфсизлиги қоидалари ўргатилмоқда.\nИслом дини йўл ҳаракати хавфсизлигини таъминлаш бўйича ҳам низом ва тавсиялар берган. Ҳар қандай улов ҳайдовчисининг зиммасига бир неча вазифаларни юклайди. Булар қуйидагилар: уловга минганда “Менга шу уловни вақтим ва кучимни тежаш, оғиримни енгил қилиш ва кўзлаган мақсадимга етишим учун Аллоҳ буйсундирди. Агар Парвардигоримнинг фазли бўлмаганида эди, бу неъмат ҳаргиз менга насиб бўлмасди”, деб шукр қилиш. Минишдан олдин уловнинг йўлга тайёр эканини текшириш, носоз жойларини тузатиш лозим. Уловга ўтираётганда ҳайдовчи “бисмиллоҳ”ни айтади ва ушбу дуони ўқийди: «Бизларга бу (улов)ни бўйсундириб қўйган Зотга тасбеҳ айтамиз. Бизлар ўзимиз бунга қодир эмас эдик” (Зуҳруф, 13). Алҳамдулиллаҳ, Алҳамдулиллаҳ, Алҳамдулиллаҳ. Аллоҳу Акбар, Аллоҳу Акбар, Аллоҳу Акбар. “Сендан ўзга илоҳ йўқдир. Сен (барча) нуқсонлардан покдирсан. Дарҳақиқат, мен (ўзимга) зулм қилувчилардан бўлдим”» (Анбиё, 87).\nУловга белгилаб қўйилганидан ортиқ юк ортилмайди. Хавфсизлик чораларига тўлиқ амал қилиш, яъни, от-улов бўлса, эгарининг айилини ҳайвонга озор бермаган ҳолда маҳкам боғлаш ва жиловини яхши тортиш; автоуловда эса хавфсизлик камарини тақиш керак. Уловга маълум масофадан кейин дам берилади. Ҳайдовчи ҳам дам олиши мақсадга мувофиқ, чунки толиқиб йўлда ухлаб қолиши ёки улови ишдан чиқиши мумкин. Тепаликка кўтарилаётганда ёки пастликка тушаётганда зикрлар айтади. Жобир ибн Абдуллоҳ (розияллоҳу анҳу) ривоят қилади: “Пайғамбаримиз (алайҳиссалом) билан сафарга чиқдик. Маркабларимиз билан тепаликка кўтарилаётганда “Аллоҳу Акбар”ни, пастликка тушаётганимизда “субҳоналлоҳ”ни айтардик” (Имом Бухорий).\nҲайдовчи уловини ўзи бошқаради. Абдуллоҳ ибн Бурайда (розияллоҳу анҳу) айтади: «Расулуллоҳ (соллаллоҳу алайҳи ва саллам) билан йўлда кетаётган эдик. Шу пайт эшагини етаклаб бир киши келди ва: “Ё Расулуллоҳ, мининг”, деб ўзи орқага ўтди. Пайғамбаримиз (алайҳиссалом): “Йўқ, маркабингни бошқаришда мендан кўра сен ҳақлисан, агар уни менинг ихтиёримга берсанг, ўшанда мен ҳақли бўламан”, дедилар. Ҳалиги одам: “Ҳақиқатда жониворимнинг уловини сизга бердим”, деди. Шундан сўнг Пайғамбаримиз (алайҳиссалом) унга миндилар» (Имом Абу Довуд).\nШариатимиз буюрган одобларга риоя қилиш ҳар бир мўминнинг вазифасидир. Шунинг учун йўлда ДАН ходими биздан ҳайдовчилик гувоҳномасини, уловнинг техник кўрикдан ўтгани ҳақидаги ҳужжатни, дори қутичаси бор-йўқлигини, хавфсизлик камарини тақишни талаб қилса ёки уловга кўп юк ортилгани ҳақида огоҳлантирса, буни тўғри қабул қилиш лозим. Бу одоб ва мажбуриятларни бажариш ўзимизнинг ва ёнимиздаги ҳамроҳларимизнинг кўзланган манзилга соғу омон етиб олишимизни таъминлайди, иншааллоҳ.\nТошкент шаҳридаги «Олмозор» жоме масжиди имом-хатиби


«Биз истаган пайтда ўйнайсиз!» — Мухлислар Глейзерлардан нега норози?\nТелевизор қаршисида «Манчестер Юнайтед» – «Ливерпуль» баҳсини кутиб ўтирган мухлислар шиддатли дерби ўрнига мухлисларнинг шиддати ундан ҳам кам бўлмаган норозилик намойишлари, тартибсизликлари ҳақида хабарлар ўқиб ўтиришга мажбур бўлишди. Клуб томонидан расмий маълумот ҳам йўқ, зеро, АПЛ ва клублар ижтимоий тармоқлардаги расизм билан курашиш билан овора, яъни вақтинчалик бойкот эълон қилган. Таркиблар эълон қилиниб, ўйин икки соатга қолдирилиши мумкинлиги ҳақидаги хабарлар ортидан, ўйин расман номаълум муддатга қолдирилгани маълум қилинди.\nҲали номаълум муддатни белгилаш ҳам бир муаммо, чунки май ойида ҳар уч кунда «Юнайтед» ёки «Ливерпуль»нинг ўйинлари бор. Ўртада очиқ дарчани топиш ҳам мумкин эмас. «МЮ» Европа Лигаси финалига яқин турганини эътиборга олсак, фақат 30 май куни бўш – чемпионат тугаганидан сўнг, турнир жадвалига таъсир қилиши мумкин бўлган ўйинни ўтказиш регламентга ҳам зид.\nКатта эҳтимол билан ўйин 15-16 май кунларининг бирига белгиланиши мумкин. Шу куни «Ливерпуль»нинг «Вест Бромвич» билан ўйини бор. Бу учрашувни «МЮ» «Лестер» билан ўйнайдиган, «Ливерпуль» дам олиши керак бўлган 12 майга кўчириш мумкин. Ана шунда 15-16 май ҳар икки клуб учун ҳам очиқ кунга айланади.\nҲозирда The Athletic нашрида ишлаётган Энди Миттен илк даврлардан буён «Юнайтед» мухлислари тўлқини билан бирга «сузган» ва у Глейзерларга нисбатан бу қадар норозиликлар қаердан келиб қолгани ҳақида қисқача тушунтириш берди: «Бўлиб ўтган воқеа йиллар давомида пишиб келган эди. Мисол учун, 2019 йилнинг ёзида «Манчестер Юнайтед» мухлислари етарлича трансферлар амалга оширилмаётганидан норози бўлиб, шу каби тадбир амалга оширишга уринишган, аммо белгиланган вақтда ҳеч ким келмаганди. 2020 йилнинг февралида эса «Вулверҳэмптон»га қарши уй учрашувида мухлислар учрашув тугамасдан намойишкорона трибунани тарк этишди – бу ҳам эътиборсиз қолди. Кеча ҳаммаси бошқача бўлди. «Олд Траффорд»да шу қадар кўп фанат йиғилдики, уларни беэътибор қолдиришнинг имкони ҳам йўқ эди».\nШу ўринда, норозилик намойишлари стадион ичкарисига кириб тартибсизлик амалга оширилгани, полицияга ҳужум қилингани каби ноқонуний ва хунук ишлар билан тушунилмаслиги керак. Ўша видеолар фонида, масалан, экспертлар ёки «МЮ»нинг собиқ футболчиларининг мухлислар ёнини олиши бироз ғалати кўринади ҳам. Аслида, норозилик намойиши кўчада, стадион атрофида, плакатлар билан амалга оширилди. «Қачон ўйнашингизни биз ҳал қиламиз» шиори билан «Ливерпуль»га қарши ўйинга халақит берилди. Стадион ичкарисига бостириб кирганлар эса, намойишнинг кичик бир гуруҳи, хунук юзи холос.\n«Аслида намойиш қатнашчиларининг мақсади шунчаки безорилик қилиш эмасди, 2005 йилдан бери тўпланиб келган эътирозлар, норозиликларнинг билдирилиши, ниҳоят клубнинг америкалик ишбилармонлардан қутулиши эди. Суперлига машмашаси ортидан содир бўлган воқеалар, жумладан, Глейзерларнинг мухлислардан узр сўраб, мухлислар ишончини қайта қозонишга ваъда бергани ҳам ҳеч кимни юмшатмаганди, зеро, ўша ишончнинг ўзи энг бошдан бўлмаган.\n2005 йилдан клуб бошқарувини тўлиқ ўз қўлига олган Глейзерларнинг мухлислар билан доимий мулоқот қилиш ваъдаси - энг баландпарвоз ваъдаларидан бири эди. Лекин 16 йил, то мана шу Суперлига можаролари бошлангунча, улар жим қолишди, уларни ҳеч ким эшитмади. Шунинг учун ҳам Жоэл Глейзернинг узрномасига муносиб жавоб берилди – «Узринг қабул қилинмади!»\n«Юнайтед» Глейзерлар келгунча, жуда катта ашаддий мухлислар гуруҳига эга эди. Бу гуруҳ ўшанда иккига ажралиб қолганди. 4000га яқин фанатлар клубдан чекиниб «Юнайтед оф Манчестер» номи билан ўз клубларини ташкил қилишди. Клуб мухлисларининг ҳалигача бир-бири билан гаплашмаслиги, кетганларни «иуда» (христианликда сотқин тимсоли) деб аталиши-ю, қолганлар қўрқоқликда айбланиши билан Глейзерларнинг умуман иши йўқ эди.\n2010 йилда фанатлар ўзига хос «сариқ-яшил» шарфларни «анти-Глейзер» позициясининг рамзи сифатида ишлатишни бошлашди. Лекин шундай бўлса-да, улар стадионга жамоани қувватлагани келишар, яъни Глейзерларга пул тўлашарди. Америкаликлар барибир аксарият мухлислар ўзлигидан кечиб, севимли клубини бутунлай тарк этмасликларини жуда яхши билиб туришарди», дейди Миттен.\nБошқа инвесторлар, масалан, Абрамович ёки араб шайхлари клубни сотиб олгач, уни ривожлантириш учун маълум миқдорда пул сарфлашса, «МЮ»да ҳаммаси аксинча бўлган – катта кредит эвазига клубни сотиб олган Глейзерлар оиласи ушбу кредитнинг «сопини ўзидан чиқарди», яъни айнан «МЮ» даромадлари ёрдамида қарзни ёпа бошлашди. Ўтган даврда клубдан 1,5 миллиард фунт атрофидаги маблағ айнан Глейзерларнинг қарзларини тўлаш учун чиқиб кетган.\nБарча совринлар учун курашишга ўрганган Европа футболи гранди Сэр Алекс Фергюсон кетганидан сўнг, бирор марта ҳам мамлакат чемпиони бўла олмади.\nАслида муаммолар Фергюсон даврида ҳам бошлангани сир эмас. Мисол учун, Криштиану Роналду «Реал»га рекорд суммага сотилган бўлса-да, ушбу маблағнинг 20 фоизи ҳам унинг ўрнини тўлдириш учун сарфланмаган. Глейзерлар Фергюсоннинг мураббийлик салоҳиятига ишониб қолишган, сэрнинг охирги беш йилида сумма нуқтайи назаридан йирик трансферга қўл урилмаган ҳам. Фергюсон кетганидан сўнг ҳам, бу сиёсат давом этди. Қачонки, клуб ёмон натижаларни кўрсатиб, бу ҳолатда жамоа грандлар сафидан чиқиб, даромадлар пасайиб кетиши хавфи пайдо бўлганидагина «типирчилай» бошлашди. Шунда ҳам, лаёқатли спорт директори ёки аниқ ривожланиш режаси бўлмаганидан, трансфер учун ажратилган маблағлар ҳам ҳавога кетди. Мухлислар Фергюсондан кейинги даврдаги беқарорликларда ҳам, Вудворднинг хатоларида ҳам, албатта, Глейзерларни бош айбдор деб билишади. Жозе Моуриньо жуда ёмон натижалар билан истеъфога чиқарилган бўлса-да, аксарият мухлислар португалиялик мутахассиснинг тарафида бўлишган. Бир йил олдин АПЛда 2-ўринни олган клубга кучайиш учун фақат Фред олиб берилганди, холос.\nМиттеннинг айтишича, клуб стадионни яхшилаш, реконструкция қилиш учун умуман ҳаракат қилмади. Зеро, Глейзерлар келмасидан олдин, сўнгги 12 йилда тўрт марта шундай ишлар амалга оширилган, клуб америкаликлар қўлига ўтишидан аввал 75 минг ўринли стадионни кенгайтирилиши тасдиқлаб улгурилган эди.\n2000-йилларда «Юнайтед»нинг машғулотлар базаси Англияда энг яхшиси эди. Ҳозир буларнинг ҳаммаси тарих, ҳеч қандай жозибадорлиги қолмаган.\nҲа, тан олиш керак, ижобий томонлар ҳам бор. Масалан, сўнгги ўн йилда клуб чипта нархларини музлатган ва бошқа топ-клублардан фарқли равишда, нархлар оширилмаган. Аммо дастлабки 5 йилда нархлар тез суръатларда юқорига ўсиб кетганди.\n«Олд Траффорд»да, клубда ҳақиқатан ҳам фидойи бўлган, клуб манфаатлари учун жон куйдирадиган инсонлар ишлашини эътироф этиш лозим. Айнан улар клуб имижи, мухлислар билан муносабатлар борасида қайғуриб келадилар. Айтайлик, клуб пандемияда даврида ўз персоналини ҳукумат таъминотига ўтказиб юбормади, маошлар сақланиб қолинди. Шунингдек, фанатларнинг Европа Лигаси доирасидаги Қозоғистондаги учрашувига бепул боришлари таъминланди. Сўнгги пайтларда, клуб ўз ривожланиш курсини ўзгартиргани, пул сарфлашда ҳам, трансферларда ҳам ёмон ҳаракат қилмаяпти, аммо бу ижобий кайфият Суперлига машмашасида бир четга чиқди.\n«Юнайтед» мухлислари клуб муваффақияти учун тепада бирор олигарх туриши шарт эмаслигини билишади, клуб барқарор даромад келтириб, икки оёғида дадил тура олишига ишонишади. Лекин бу даромадлар клубнинг бўйнига илиб қўйилган қарзларни ёпишга кетаверса, «Юнайтед» оёғига тош боғланган сузувчи сингари, бошқа топ-клублар билан рақобат қила олмайди.


Диний эркинликни топтаётган Ўзбекистонга санкция қўллаш сўралди\n19 апрел 2021, Тошкент вақти: 23:13\nХалқаро диний эркинликлар бўйича АҚШ комиссияси Ўзбекистонни яна "алоҳида хавотир уйғотувчи" давлатлар қаторига киритди ва диний эркинликларни топтаётган бу мамлакатга нисбатан санкция қўллашга чақирди. Жумладан, юқори лавозимли ўзбек расмийларининг АҚШга киришини ман этиш сўралди.\nХалқаро диний эркинликлар бўйича АҚШ комиссияси сешанба куни эълон қилган ҳисоботида Ўзбекистон диний эркинликлар ва инсон ҳуқуқлари энг кўп бўғиладиган ҳамда поймол этиладиган мамлакатлардан бири сифатида тилга олинди.\nҲисобот муаллифларига кўра, Ўзбекистон ҳукумати кўп йиллар давомида эътиқодни чекловчи қонунларни жорий этган холда барча диний жамоалар устидан қаттиқ назорат ўрнатиб, фуқаролар эркинликларини топтаб келади.\nАҚШ комиссиясига кўра, Ўзбекистоннинг 1998 йилда қабул қилинган "Виждон эркинлиги ва диний ташкилотлар тўғрисида"ги қонуни халқаро меъёрларга зиддир.\nАйни қонунга мувофиқ, Ўзбекистонда расмий рўйхатдан ўтмаган ҳар қандай диний ташкилот ноқонуний, ҳисобланади.\nТақиқланган ташкилотларнинг асосийлари - Ҳизбут-Таҳрир, Акромийлар, Таблиғчилар Жамоати, Нурчилар ҳамда Ваҳҳобийлар диний оқимларидир.\nҲозирда минглаб ўзбекистонлик мусулмон ноқонуний диний ташкилотларга алоқадорликда айбланиб, қамоқхоналарда узоқ муддатли жазони ўтамоқда.\nХалқаро диний эркинликлар бўйича АҚШ комиссияси ҳисоботига кўра, Ўзбекистон қамоқхоналарида диний айблов билан қамалган 5 мингдан 10 минггача маҳбус борлиги тахмин қилинади.\nҚамалганларнинг кўпчилиги мунтазам қийноққа солиниши айтилади.\n"Ўзбекистон ҳукуматининг қийноқларни йўқ қилиш ҳақидаги ваъдаларига қарамай, ўзбек қамоқхоналарида қийноқлар эпидемик кўринишга эга", дейилади ҳисоботда.\nШу ой бошида Халқаро қизил хоч ташкилоти қамоқхоналарга ташрифларни тўхтатишга мажбур бўлганди.\nТашкилот ташриф шартларининг ҳурмат қилинмагани, маҳбуслар билан қамоқхона шароити ҳақида яккама-якка суҳбатлашиш имкони берилмагани сабаб шундай қарорга келганини айтган.\nЎзбекистон ҳукумати расмийлари халқаро террорчилик ташкилотлари билан алоқадорликда гумон қилинган шахслар ёки гуруҳларни таъқиб қилишни диний эркинликни чеклаш эмас, балки ҳукуматга қарши қуролли қаршиликнинг олдини олиш, деб ҳисоблайди.\nЎзбекистон Вазирлар Маҳкамаси ҳузуридаги Дин ишлари бўйича қўмитаси расмийларидан бири Озодлик билан суҳбатда, мамлакатда рўйхатга олинган ва қонунга мувофиқ фаолият қиладиган диний ташкилотлар вакиллари учун ҳеч қанақа чеклов йўқлигини айтади.\n- Жиддий сабаб бўлмаса, ҳеч ким жиноий таъқибга олинмайди бизда, дейди Ўзбекистон Дин ишлари қўмитасининг ўз исмини айтмаган расмийларидан бири.\nЎзбекистонда нафақат диний кўпчилик ҳисобланган мусулмонлар, балки озчиликни ташкил этувчи бошқа диний жамоалар ҳақ-ҳуқуқлари ҳам топталмоқда.\nХалқаро диний эркинликлар бўйича АҚШ комиссиясига кўра, Ўзбекистонда турли диний оқимлар вакиллари ўзбек расмийларининг доимий босимларига дуч келаяпти.\n“Иегова гувоҳлари”, “Еттинчи кун адвентистлари”, “Баптистлар”, “Баҳоийлар” ҳамда “Буддавий”лар ҳукуматнинг доимий кузатуви остидалар.\n- Ўзбекистонда ҳукумати мусулмон жамоаларни ичкаридан назорат қилса, бошқа диний гуруҳларни турли рейдлар ўтказиб, ташқаридан назорат қилиб келади, дейди “Форум 18” гуруҳи тадқиқотчиси Феликс Корли.\nҲисоботда Ўзбекистон диний эркинликлар бўйича вазият энг ёмон мамлакат сифатида Бирма, Хитой, Миср, Эритрея, Эрон, Шимолий Корея, Саудия Арабистони, Судан каби давлатлар қаторида тилга олинган.


Василий Уткин: Канделаки раҳбарлиги остида ишлаш шармандаликдир\n15:03 / 11.08.2015 3534\nРоссиялик таниқли спорт шарҳловчиси Василий Уткин “Матч ТВ” телеканалининг бош продюсери этиб тайинланган Тина Канделаки раҳбарлигида ишлаш шармандали деб ҳисоблайди.\n“Ҳамма нарсани ўз исми билан аташ керак. Ҳозир бўлаётган нарсаларни шармандалик деб баҳолашдан бошқа илож йўқ. Тина Канделаки каллаи саҳарлаб бахтсиз фотографни уйғотиб, ўз жисмоний тарбиясини спорт деб атайди. Мен умримнинг ярмини буни кўриш учун сарфламадим. Гап шахсларда эмас. Гап жирканишда. Бу куракда турмайди. Спорт ҳақида ҳеч ким Канделакичалик жўн, палағда ва жирканч гапирмайди. Бу фожиа. Тина Канделаки раҳбарлиги остида спорт каналида ишлаш шармандали, бу касбга сарфланган йилларга хиёнатдир”, – деб ёзди Уткин ўз блогида.\n“Мен ёш эмасман, ва ҳаётий кучларимни бунақа бемаънигарчиликка сарфлашни истамайман, – давом этди сўзида журналист. – Бу жуда катта имконият – миллий спорт каналини очиш; бу имкониятга эга бўлиш учун биз жиддий рақобатга дош бердик ва томошабинлар ишончини қозона олдик. Менинг учун бу бутун ҳаётим иши бўлди; бошқалар учун бу шунчаки мансаб йўлидаги имконият бўлиши мумкин, уларни қораламайман. Бу шунчаки менинг тарихим эмас. Мен охирги пайтларда камроқ ўқийдиган бўлдим”


«Обод» - «Қизилқум»: Чипталар сотувга чиқарилди » Скачать музыку бесплатно новинки музыки 2016-2017\n«Обод» - «Қизилқум»: Чипталар сотувга чиқарилди\nКомментариев: 0 Просмотров: 126 Дата: 8-04-2016, 12:00 9 апрель куни “Обод” клуби Ўзбекистон ХXV миллий чемпионатининг 4-тур ўйинлари доирасида Навоийнинг “Қизилқум” жамоасини қабул қилади. Мазкур ўйинга қизиқиш ниҳоятда юқори ва бунинг ўзига яраша сабаблари бор. Биринчидан, олий лиганинг янги вакили “Обод” мамлакат чемпионати ва кубоги баҳсларида чиройли ўйинлари билан мухлисларни хушнуд этмоқда. Тўғри, жамоа ҳали миллий чемпионатда ғалаба қозонганича йўқ. Бироқ, “обод”чилар ўйинида маъно ва мазмун борлигини мухлису-мутахассислар эътироф этишяпти. Бу эса эртанги ўйин олдидан мухлислар қалбида ижобий натижага умид уйғотмоқда. Бироқ, жорий мавсумни кўтаринки руҳда бошлаган навоийликлар ҳам ғолибона одимини давом эттиришдан умидвор. Шундай экан, шанба куни ишқибозлар “ЖАР” стадионида ажойиб футбол спектаклига гувоҳ бўлишларига шубҳа йўқ.Профессионализм сари дадил одимлаётган “Обод” жамоаси ОФК талабларидан келиб чиққан ҳолда бўлажак ўйинга чипталар сотувини йўлга қўйди. “Обод” – “Қизилқум” баҳсини бевосита стадиондан томоша қилиш истагида бўлган мухлислар 8 апрелдан чипталарни “ЖАР” стадиони кассаларидан харид қилишлари мумкин. Чипталар баҳоси 7 мингдан 15 минг сўмгача қилиб белгиланган. Шошилинг, чипталар чекланган миқдорда!Ўзбекистон XXV миллий чемпионати. 4-тур.“ЖАР” стадиони. 9 апрель, 16:00«Обод» (Тошкент) – «Қизилқум» (Навоий)Ҳакамлар: Р.Эрматов, А.Расулов, Ж.Саидов, Р.Лутфулин (барчаси Тошкент шаҳридан)Назоратчи ҳакам: Р.Серазетдинов (Тошкент) - деб хабар бермоқда Stadion.uz нашри.


Diyor24\tPosted on Oktabr 22, 2021\n21 сентябр куни Сенат ялпи мажлисида “Ўзбекистон Республикасининг Солиқ кодексига аҳолини асосий турдаги озиқ-овқат маҳсулотлари билан кафолатли таъминлашга қаратилган қўшимча киритиш тўғрисида”ги қонун кўриб чиқилиб, маъқулланди.\nҚонун билан республикада гўшт маҳсулотлари ва асосий истеъмол маҳсулоти бўлмиш картошкага бўлган талаб ва нархлар барқарорлигини таъминлаш орқали аҳоли даромадларини ошириш мақсадида Солиқ кодексига қўшимча киритилмоқда.\nХусусан, Солиқ кодексининг 483-моддасига 2021 йил 10 октябрдан 2021 йил 31 декабрга қадар бўлган даврда гўшт (мол, қўй, товуқ), тирик ҳайвонлар (қорамол ва парранда) ва уларни сўйиш маҳсулотлари, картошка ҳамда музлатилган балиқни Ўзбекистон Республикаси ҳудудига олиб кириш, шунингдек уларни реализасия қилиш бўйича айланмалар қўшилган қиймат солиғидан озод қилиш бўйича қўшимча норма киритилмоқда.\nҚонуннинг қабул қилиниши аҳолини асосий турдаги озиқ-овқат маҳсулотлари билан кафолатли таъминлаш, нархларни барқарорлаштириш ва аҳоли даромадларини оширишга хизмат қилади.\nPrevious PostГўшт нархи арзонлагани ростми?\nNext PostАфғонистонда собиқ худкушлар қўмондони муҳим лавозимни эгаллади\nDiyor24 Oktabr 24, 2021\nКредитлар миллий валюта «сўм»да берилади. Доллар ва евро курсининг ошиши тадбиркорга муаммо туғдирмайди\nDiyor24 Avgust 20, 2021\nТокио-2020: Паралимпия ўйинларида Ўзбекистон байроқдорларидан бири ўзгарди\nDiyor24 Avgust 24, 2021\nDiyor24 Iyun 26, 2021


Украинадаги совуқ ҳарорат 40 кишининг ҳаётига зомин бўлди\n18:49 / 12.01.2017\nУкраинада совуқ кунлар бошлангандан буён 40 киши, сўнгги кунларнинг ўзида эса 11 киши музлаш натижасида ҳаётдан кўз юмди. Бу ҳақида Соғлиқни сақлаш вазирлигининг Фавқулодда тиббий ёрдам кўрсатиш бошқармаси раҳбари Татьяна Тимошенконинг маълумотига асосланиб, "Корреспондент" нашри хабар берди.\n"Афсуски, 40 ўлим ҳолати қайд этилди. Кеча бундай ҳолатлар 29та эди... 40 кишидан 3 нафари - тиббий муассасада, 27 нафари - кўчада ва 10 нафари - уйда ҳаётдан кўз юмган. Бу ҳалокатларнинг аксариятига спиртли ичимлик истеъмоли ва ундан кейин музлаш сабаб бўлган", - деди Тимошенко.\nСовуқдан нобуд бўлиш ҳолатлари энг кўп Ровен, Львов ва Николаев вилоятларида қайд этилган.\nБундан ташқари, пайшанба кун эрталабки ҳолатга кўра, яна 869 киши тиббий ёрдам сўраб мурожаат қилган. Улардан 753 нафари шифохонага жойлаштирилган.\nУкраина ўлим совуқ


Қўл жанги федерацияси: йил ҳисоботи (фото)\n23 декабрь, 2016, 23:40\nПойтахтимизда қўл жанги федерациясининг йиллик ҳисобот йиғилиши бўлиб ўтди. Вилоятда фаолият олиб бораётган федерация вакиллари, мутахассис ва мураббийлар, федерация раҳбарияти иштирокида ўтган йиғилиш мазкур спорт турининг янада оммавийлашувига хизмат қилиши зарурлиги ҳақида таъкидладилар.\nЙил давомида ўтказилган республика, Осиё ҳамда Жаҳон миқёсида ўтказилган Халқар мусобақаларда вакилларимизнинг иштироки ва улар эришаётган муваффақитлар таҳсинга сазовор эканлиги айтилди. Аммо жойларда мусобақани ўтказиш билан боғлиқ бўлган айрим хато ва камчиликлар хусусида ҳам кескин фикрлар билдирилди.\nЙиғилиш сўнггида йилнинг энг яхши спортчи, мураббийи федерация томонидан тақдирланди.


Ўзбекистон Республикаси Президентининг 08.08.2005 й. ПҚ-149-сон "Ўзбектелеком" акциядорлик компаниясининг маълумотлар узатиш хизматларини ривожлантириш ва уни хусусийлаштиришга тайёрлаш чора-тадбирлари тўғрисида"ги Қарори | Маълумотларни тармоқлар орқали узатишни ташкиллаштириш. Интернет | Ахборот. Ахборотлаштириш. Алоқа | ЎзР КонунчилигиМаълумотлар тизими «Ўзбекистон Республикаси Президентининг 08.08.2005 й. ПҚ-149-сон "Ўзбектелеком" акциядорлик компаниясининг маълумотлар узатиш хизматларини ривожлантириш ва уни хусусийлаштиришга тайёрлаш чора-тадбирлари тўғрисида"ги Қарори» | NRM.uz\nЎзР Конунчилиги/ Ахборот. Ахборотлаштириш. Алоқа/ Маълумотларни тармоқлар орқали узатишни ташкиллаштириш. Интернет/ Ўзбекистон Республикаси Президентининг 08.08.2005 й. ПҚ-149-сон "Ўзбектелеком" акциядорлик компаниясининг маълумотлар узатиш хизматларини ривожлантириш ва уни хусусийлаштиришга тайёрлаш чора-тадбирлари тўғрисида"ги Қарори


Арийлар ирқининг бошқа ирқлардан устунлиги назариясига асосланган мустаҳкам ўта ўнг мафкура немис фуқароларининг ҳамма нарсага қодир эканлиги ҳиссини юзага келтирган.\nГитлер даврида одамлар ўзларининг чексиз қудратига ишонган\nЖуда кўп диний ва оккультизмга оид бидъатлар, евгениканинг аксилилмий ғоялари ҳам бунга катта ҳисса қўшган. Ҳукумат тепасида бирдан энг телбанамо ғоялар юзага келиб, улар “жойларига” тушиб келган ва ҳаётга татбиқ этила бошланган. Эътиборингизга Учинчи рейхда амалга оширилиши кўзланган энг ғалати ғояларни тақдим этамиз.\nОдамларнинг янги зотини етиштириш\n«Лебенсборн» («ҳаёт манбаи») лойиҳаси садистларга хос евгеник дастур бўлиб, унда болаларни оилаларидан ажратиб, уларни мукаммал арийларга айлантириш кўзда тутилган. 1935 йилда асос солинган «Лебенсборн» жамияти бутун дунё учун сариқ сочли ва мовий кўзли келажакни таъминлаши керак эди.\n«Ирқий тоза» немисларни иложи борича кўпроқ аёлларни ҳомиладор қилишга чақирганлар\nССга аъзо эркакларни қўлга киритилган ҳудудларда иложи борича кўпроқ аёлларни ҳомиладор қилишга чақирганлар. Минглаб болалар давлат муассасаларига жойлаштирилган. Қатъий парҳез уларни баққуват ва кучли қилиши, ультрабинафша билан нурлантириш эса – сариқ сочлиларга айлантириши керак эди. Шу тариқа “германиялаштирилган” болалар кейинчалик СС аъзоларининг оилаларига боқиш учун топширилган.\nБолаларни сариқ сочли қилиш учун ультрабинафша билан нурлантирганлар\nГермания ҳукумати урушда енгилаётганини англаб етганида, МСНИП раҳбарлари нацистлик орзусининг ҳаётини сақлаб қоладиган узоқ муддатли стратегия – Тўртинчи рейхни режалаштира бошлаган. Улар рейхнинг бойлигини консервациялаш учун миллиардлаб долларга тенг улкан миқдордаги олтинни нейтрал Швейцарияга (бу ерда «Баҳорнинг ўн етти лаҳзаси» фильми баъзи саҳналари олинган) кўчириб ўтказишни кўзлаган.\nСталингардда асирга олинган немис аскарлари\nМахфий назарияларга кўра, мазкур режа ҳозиргача амалга оширилмоқда. Хусусан, Германиянинг бугунги иқтисодий юксалиши шу режага боғлиқ, деган фикр мавжуд (аммо, у тасдиқ топмаган).\nТелевидение орқали назорат\n1945 йилда Гитлер нацизм тарғиботи, жумладан янгиликлар ва маърифий дастурларни узатиш учун бутун Германия ҳудуди бўйлаб улкан телеэкранлар ўрнатишни режалаштирган. Жамоат жойларида ўрнатилган экранлар режимга хоинлик қилган шахслар қатлини намойиш этиши керак эди.\nУлкан телеэкранларда илҳомбахш кадрларни намойиш этиш режалаштирилган\nҲар бир хонадонда кичикроқ ҳажмдаги экранларни жойлаштириш кўзда тутилган. Йозеф Геббельснинг фикрича, Германия қудратининг намойиш этилиши томошабинларда ватанпарварлик кайфиятини уйғотиб, оммани назорат қилишга ёрдам бериши керак эди. Лекин, мазкур режанинг амалга ошишига урушнинг якун топиши ҳалақит қилди. Телевидение эса бутун дунёда бир неча ўн йилликлардан сўнг ва мутлақо демократик йўл билан ғолиб бўлди.\nНемис саноати Жеймс Бондга хос кўплаб антиқа гаджетларни ишлаб чиқарган. Аёллар диверсия гуруҳлари томонидан қўлланилган мосламалар орасида қотил-бактериялар билан тўлдирилган чўнтак ойналари ва заҳарланган шоколад бўлган.\nБироқ, кучли бош оғриғини чақирадиган сигаретлар энг самарали воситалардан бири бўлиган. Жосус суҳбатдошини сигарет билан меҳмон қилган ва янги танишнинг боши оғрий бошлаганида ичига заҳар тўлдирилган сохта аспирин таблеткасини берган. Албатта, жосусларнинг ёнида зарарсиз эканлигини исботлаш учун ҳам оддий сигаретлар, ҳам аспирин бўлган.\n1943 йилда рейх раҳбари насронийлик асосларини заифлаштириш ва марказида Гитлер турган янги динни тасдиқлаш учун Рим Папаси Пий XII ни ўғирлашни буюради. СС ҳужумчиларининг икки гуруҳи Ватиканга бостириб кириб, понтификни қўлга олиши ва унинг ҳимоясини таъминлаш баҳонаси остида Германия ҳудудига олиб келиши керак эди. Германияда папани Ватикандан ўғирланган бойликлар билан бирга тутқунликда ушлаш режалаштирилган.\nПапа Пий XII нацизмни қўллаб-қувватламаган.\nМуқаддас Граальни топиш\nСС раҳбари Генрих Гиммлер 1940 йилда Барселонадаги Монтсеррат аббатлигига ташриф буюриб, Сирли Кечада Исо ичимлик ичган ва кейинчалик унинг қони тўпланган афсонавий қадаҳ – Муқаддас Грааль изини топишга уринган. Грааль гўёки Германияга урушда ғалаба қозонишга ёрдам бериши ва Исонинг арийлар ирқига мансублиги исботлаши керак эди. Шу билан бирга, арийликлар аждодларининг ватани – Атлантидани излаш ишлари олиб борилган.\nМуқаддас Грааль – бу афсона\nНацистлар портловчи конфетлар қутиси ёрдамида Буюк Британия бош вазири Уинстон Черчилнинг жонига қасд қилиш режасини ўйлаб қўйганлар. Черчилнинг ширинликка бўлган мойиллигини яхши билган қотиллар шоколаб батончаларининг ичига портловчи модда тўлдириб, уни бош вазирнинг ошхонасига киритишни кўзлаганлар. Бомба хонада бўлган ҳеч бир одамни тирик қолдирмаслиги керак эди. Бироқ, бузғунчиларнинг режаси фош бўлган.\nСэр Уинстон Черчиллни конфетлар билан ўлдириш режалаштирилган.\n1942 йилда Дахауда ҳашаротлар ташиб юрадиган касалликларни ўрганадиган тадқиқот институтига асос солинган. Бу ерда безгакни тарқатиш учун аксилгилер коалициясидаги давлатларга генетик ўзгартирилган чивинларни ташлаш тўғрисидаги режа ишлаб чиқилган. Суперчивинлар узоқроқ яшаб, тўрт кун давомида егулик ва сувсиз яшай олган. Бузғунчиликнинг асосий мақсади Совет Иттифоқининг жанубий республикалари бўлиб, иссиқ ёз ҳашаротларнинг умрини янада узайтириши керак эди.\n«Суперчивинларнинг» мақсади Совет Иттифоқининг жанубий республикалари бўлиши керак эди.\nГермания душман шаҳарларни негизигача ёқиб юбора оладиган улкан орбитал тўп қуришни кўзлаган. Ушбу қурол қуёш нурини фокусга олиб, ҳалокатли нурни нишонга йўналтирадиган бир ярим километрлик ботиқ кўзгули дискдан иборат бўлган.\nҲалокатли «қуёш тўпи» барибир қурилмади.\n1923 йилда ишлаб чиқилган лойиҳа улкан кўзгунинг тинчлик йўлида қўлланилишини назарда тутган – у музлаб қолган дарёлардаги музни эритиб, тунда денгиз портларини ёритиб туриши керак бўлган. Тўпни мунтазам жамоа назорат қилиши керак бўлиб, мослама учун кислород қовоқ фермасида етиштирилиши режалаштирилган.\n1944 йилда немис олимлари супераскарлар армиясини ташкил этишга қодир D-IX моддасини ишлаб чиққанлар. Кокаин, метамфетамин ва оғриқ қолдирувчидан иборат восита Заксенхаузен концентрацион лагеридаги маҳбусларда синаб кўрилган. Асирларни оғир рюкзаклар билан пиёда юришга мажбурлаганлар.\nПервитин - метамфетаминга асосланган восита.\nАсирлар бирон марта ҳам тўхтамасдан 75 километр масофани босиб ўтганларидан сўнг тажриба муваффақиятли деб тан олинган. Қўмондонлик восита ишлаб чиқаришини йўлга қўйиб, мунтазам қисмларни у билан таъминлашни кўзлаган, аммо бу давргача уруш якунига етган.\nУчинчи рейхда мамлакатнинг энг кўзга кўринган доҳийлари нацизмга хизмат қилган. Афсуски, уларнинг ҳаммаси ҳам заррача бўлсада аҳлоқий ҳиссиётларга эга бўлмаган. Натижада, тирик материал – одамларда шафқатсиз тажрибалар ўтказилган. uznayvse.ru таҳририяти бугунги кунгача биз фойдаланиб келаётган нацизм фани ютуқлари ҳақида ўқишни таклиф қилади.\n2017-11-12 11:00:00 1316 0 Манба: uznayvse.ru


ЗЎРМА-ЗЎРАКИ ЭМАС, ЭНДИ АНИҚ ҲИСОБ-КИТОБЛАР АСОСИДА ИШ ЮРИТИЛАДИ\nИқтисодиёт 26.03.2019 294\nМаълумки, халқимизда ипак қуртига етти хазинанинг бири дея таъриф берилади. Демак, бундан "жуда даромадбоп" деган маънони илғаш мумкин. Аслида-чи? Аслида ҳам шундай бўлган. Кўп эшитганмиз ипак қурти боқиб уй солган, тўй қилганлар ҳақида. Бироқ орада бир муддат қурт боқишдан аксар пиллакорларнинг ҳафсаласи пир бўлгани ҳам сир эмас. Сабаби, бу иш айтарли даромад келтирмай қўйди. Кўп ҳолларда пиллакорлар буюртмачилардан ҳаққини ололмай сарсон бўлгани ҳам рост. Натижада пилла тайёрлаш режаси муайян йиллар фақат қоғозда бажарилди, соҳа ривожи орқага қараб кетди. Гап қуруқ бўлмасин, 2017 йилда пилла тайёрлаш режаси вилоятимизда 36 фоизга уддаланган, холос. Бунинг учун кимдир озуқа етишмаслигини баҳона қилса, яна кимдир қурт касалланганини пеш қиларди. Аслида эса белгиланган ҳосилни тўплашга етарли қурт боқилмаган, бу аниқ.\nАна шулардан хулоса қилиниб, Ўзбекистон Республикаси Президентининг 2017 йил 29 мартдаги ҳамда 2018 йил 4 декабрдаги тегишли қарорлари ва бошқа қатор ҳуқуқий ҳужжатлар билан соҳада янги ислоҳотлар даври бошланди. Хусусан, 2017 йилда "Ўзбекипаксаноат" уюшмаси ҳамда "Агропилла" масъулияти чекланган жамияти вилоят ва туман филиаллари ташкил этилиб, уларнинг асосий вазифа ва функциялари белгиланди. Шунингдек, қарорда сифатли ипак қурти уруғи ва пилла хомашёси етиштириш, унга бирламчи ишлов бериш, ипак ишлаб чиқаришнинг мавжуд қувватларини модернизация қилиш орқали пиллани чуқур қайта ишлашни йўлга қўйиш, пиллачилик тармоғини ривожлантиришга доир дастурий чора-тадбирларни амалга ошириш масалаларига алоҳида эътибор қаратилган.\nНатижа нималарда кўринди? Биринчидан, ипак қурти боқувчилар манфаатдорлиги оширилди. Яъни хом пилла харид нархи кескин кўтарилди. Режа мавжуд салоҳият, шарт-шароит, озуқа базаси салмоғидан келиб чиқиб белгиланди. Масалан, вилоятимиз пиллакорлари ўтган йили 2017 йилдагига нисбатан 17 минг қути кам, яъни 33 минг қути ипак қурти боқишди. Бу йил эса 35 минг 500 қути ипак қурти уруғи тарқатилиши режалаштирилиб, қарийб 2000 тонна ҳосил олиш мўлжалланаяпти.\n- Ҳозирги кунда соҳада асосий эътибор мавсум учун керакли шарт-шароитларни ҳозирлашга қаратилган, - дейди вилоят "Агропилла" масъулияти чекланган жамияти раҳбари Ражабали Мейлиев. - 2017 йилда 8 та, 2018 йилда 12 та янги қуртхона қурилиб, уларнинг сони 40 тага етказилди. Жорий йилда ҳам 20 та янги қуртхона қуриш бўйича ишлар бошланган. Шунингдек, мавжуд тут плантацияларининг унумдорлигини ошириш, янги озуқа базасини барпо этиш бўйича ҳам тизимли ишлар олиб борилаяпти. Хусусан, 2019 йилнинг ўтган даври мобайнида вилоятимизда 250 гектар янги тутзорлар барпо этилди. Ушбу майдонлар ҳамда мавжуд тутзорларнинг хатосига экилганларни қўшиб ҳи-соблаганда, 2 миллион 409 минг дона тут кўчатлари экилди.\nАйтиш керакки, ипак қуртини парваришлаш қисқа фурсат давом этса-да, анча машаққатли иш. Мамлакатимизда эса у асосан аҳоли хонадонларида (касаначилик асосида) боқилади. Қурт уруғлари то ипак боғлаб, ҳосил йиғиштириб олингунига қадар, хонадоннинг бир неча аъзолари тинмай меҳнат қилади. Ана шу жиҳатлар ҳисобга олиниб, бугунги кунда уй шароитида пилла етиштириш билан шуғулланувчи фуқаролар жисмоний шахслардан олинадиган даромад солиғи тўлашдан озод этилган, бир мавсум ишлаган даври бир йиллик меҳнат стажига тенглаштирилди. Шу билан биргаликда, пиллакорларни қўшимча рағбатлантириш доимий эътибор марказида бў-либ келмоқда.\nВилоятимиз мисолида оладиган бўлсак, бошланаётган янги мавсум олдидан барча туманларда пиллакорлар учун байрам тадбирлари ташкил этилди. Уларга вилоят ҳокимлиги ҳамда мутасадди вазирлик ва идораларнинг мукофотлари, кийим-кечак, эсдалик совғалари топширилди.\n- Қарийб ярим асрдан буён ҳар йили ипак қурти боқаман, - дейди Косон тумани Гулбоғ маҳалласида яшовчи 80 ёшли Санобар ая. - Ҳозир бу иш билан фарзандларим, невараларим ҳам шуғулланмоқда. Узоқ йиллик меҳнатларим муносиб рағбатлантирилиб, туманимизда ўтган байрам тадбирида вилоят ҳокими томонидан сиҳатгоҳга бепул йўлланма билан тақдирландим. Бу эътибор менга янада куч бағишламоқда. Бу йилги мавсумда ҳам болаларимни ишга солиб, уйда ипак қурти боқмоқчиман.\nПиллачилик тармоғини ривожлантиришнинг яна бир босқичи сифатида хомашёни ўзимизда чуқур қайта ишлаш ҳам бугунги устувор вазифага айланган. Айни пайтда вилоятимизда ҳам бу борада қатор чора-тадбирлар амалга оширилмоқда. Ҳудуддаги пиллани қайта ишловчи йирик корхона - "Radiant silk" ҚК масъулияти чекланган жамиятида ишлаб чиқариш технологияларини тубдан янгилаш ишлари олиб борилаяпти.\nЖумладан, корхонага 20 та замонавий мато тўқиш цехлари ўрнатилиши режалаштирилган эди. Ҳозирги кунда уларнинг 8 таси олиб келиниб, ишга туширилган. Табиийки, замонавий технология сифатли ва рақобатбардош маҳсулот ишлаб чиқариш, экспорт кўламини оширишда муҳим аҳамият касб этади. Яна бир қатор янги лойиҳаларга ҳам қўл урилмоқда. Мисол учун, ипак гиламлари тайёрлаш ҳам режалаштирилган. Бу фаолиятни йўлга қўйиш учун Шаҳрисабз туманига 17 та замонавий гилам тўқиш дастгоҳи олиб келинади. Яқинда уларнинг 4 таси келтирилиб, ишга туширилди.\n2019-2021 йиллар давомида эса вилоятимизда пиллани қайта ишлайдиган яна бир йирик корхона фаолият бошлайди. Қиймати 5 миллион АҚШ долларини ташкил этадиган бу лойиҳа Шаҳрисабз туманида йўлга қўйилади. Корхонада пиллани етиштиришдан тайёр маҳсулот ишлаб чиқаришгача бўлган жараёнлар тўлиқ кластер тизимида амалга оширилади.\nПировард натижада вилоятда етиштириладиган пилла хомашёсини ҳудуднинг ўзида қайта ишлаб, тайёр маҳсулот ҳолида экспортга чиқариш имконияти пайдо бўлади.\nХулоса қилиб айтганда, соҳада олиб борилаётган кенг қамровли ислоҳотлар, инновацион ёндашув қисқа давр ичида тайёрланаётган пилла ҳажмини, қайта ишлаш қувватини тубдан ошириш имконини беради. Бу эса ўз навбатида янги иш ўринлари яратиш ҳамда экспорт салоҳиятини кўпайтириш баробарида ипак қуртининг нега етти хазинанинг бири эканлигини яққол ифода этади.


20 май 2022, Тошкент вақти: 06:58\nЕреваннинг Озодлик майдонидаги норозилик акцияси иштирокчилари.\nКўча намойишларига тақиқ қўйилганига қарамай, Арманистон пойтахти Ереванда 11 ноябрь куни бош вазир Никола Пашинян истеъфоси талаби билан мухолифатнинг оммавий митинги бўлиб ўтди. Намойишни Озодликнинг арман хизмати трансляция қилиб бормоқда. Норозилик акциясида иштирок этишга мамлакатдаги 17 та сиёсий партия чақирган.\nЧоршанба куни эрталабдан полиция Ереван марказидаги митинг ўтказиладиган Озодлик майдонини ўраб олиб, иштирокчиларни қўлга олишни бошлаган. Полициячилар ва намойишчилар ўртасида тўқнашувлар содир бўлган.\nМиллий хавфсизлик хизмати ходимлари томонидан тутиб кетилганлар орасида “Фаровон Арманистон” мухолифат партияси лидери Гагик Царукян ҳамда парламентдаги Республика партияси фракциясининг собиқ раҳбари Ваграм Багдасарян ҳам бўлган.\nБир неча юз норози Озодлик майдонидан Миллий ассамблея томон юриш бошлаган. Парламент қаршисида тўхтаган митингчилар Пашинянни “хоин” деб атаб, турли шиорларни қичқириб айта бошлаганлар. Улар амалдаги бош вазирдан ярим тунгача истеъфога кетишни талаб қилишган. Маҳаллий вақт билан оқшомги соат саккизда мухолифат Пашиняннинг ҳокимиятни топшириши масаласи бўйича парламентнинг навбатдан ташқари сессиясини бошлашни режалаган. Бу ҳақда “Дашнакцутюн” партияси вакили Ишхан Сагателян билдирган. У барчани тарқалиб, воқеалар ривожини кутишга чақирган.\nМухолифат Никола Пашинянни “ерларни бой берганлик”да айбламоқда. 10 ноябрь куни Арманистон бош вазири Россия ва Озарбайжон лидерлари билан биргаликда Тоғли Қорабоғ ҳудудига тинчликпарвар кучлар ташланиши ва ўт очишнинг тўхтатилишига оид уч томонлама баёнотни имзолаганди. Мазкур ҳужжатга мувофиқ, минтақанинг 90-йиллар бошидан бери Арманистон назорати остида бўлиб келган қатор ҳудудлари Озарбайжонга ўтказиб берилади.\nАрманистонда кўпчилик буни Бокуга таслим бўлиш ўлароқ қабул қилган. Сешанба куни Еревандаги оммавий норозилик акцияси иштирокчилари ҳукумат ва парламент биносига бостириб кирганлар.\nПашинян тинчлик шартномаси жабҳада юзага келган вазиятдан чиқишнинг энг яхши йўли экани, бу ҳужжат имзоланмаган тақдирда Озарбайжон қўшинлари тан олинмаган Тоғли Қорабоғ республикасини бутунлай эгаллаб олиши мумкинлигини билдирган.


Вьетнам аҳолисига яқин кунлар ичида кўчага чиқмаслик тавсия қилинди\nВьетнам ҳукумати аҳолига ҳавода майда чанг миқдори юқори бўлиши сабабли яқин кунлар ичида кўчага чиқмасликни тавсия қилди. Аҳолига, айниқса, ёш болалар, кекса кишилар, ҳомиладор аёллар ва нафас йўли касалликларига эга одамларга уйларини заруриятсиз тарк этмаслик тавсия қилинган.\nМамлакатнинг иккита йирик шаҳри – Ханой ва Хошиминда PM2.5 зарралари миқдори ҳавода августдан бери мунтазам ошиб бормоқда ва барча мумкин бўлган меъёрлардан ўтиб кетган.\nРМ2.5 ҳаво ифлослантирувчиси ҳисобланиб, унинг таркибига ҳам қаттиқ микрозарралар, ҳам майда томчилар киради. Уларнинг ҳар иккиси 10 нмдан 2,5 мкмгача ўлчамда бўлади. Вьетнамда бу зарралар ушбу ҳудудда тугамаётган ёнғинлар қуруми бўлаклари ҳисобланади.\nҲаво сифатини назорат қилувчи мустақил мониторинг ташкилоти Air Visual маълумотларига кўра, 1 октябрда Хошиминда зарарли зарралар миқдори куб метрга 80 микрограммни, Ханойда эса 180 микрограммни ташкил қилган. Бу кўрсаткич бўйича Ханой ҳавоси ифлосланган дунёдаги энг ёмон шаҳар бўлди. Бироқ бу “етакчилик” 1 октябрь кечаси Дубайга ўтди.\nЖаҳон соғлиқни сақлаш ташкилоти маълумотларига кўра, PM2.5 зарраларининг инсон соғлиғи учун мумкин бўлган ҳаводаги миқдори куб метрга 10 микрограммдан ошмаслиги керак.\nВьетнам атроф-муҳит бошқармаси ҳавонинг бундай юқори даражада ифлосланишини фермерлик майдонларида ўтнинг ёндирилиши ҳамда минтақада юз берган кучли ёнғинлар билан тушунтирган. Охирги бир неча ҳафта давомида бутун Жануби-Шарқий Осиё Индонезиядаги ўрмон ёнғинлари сабабли ҳаво ифлосланишидан азият чекди.


O‘zbekiston xalq shoiri Muhammad Yusuf tavallud topgan kun munosabati bilan Adiblar hiyobonida tadbir bo’lib o’tdi – VUZ24\nЎзбекистон давлат санъат ва маданият институти раҳбарияти, профессор-ўқитувчилар, талабалар, кенг жамоатчилик Ўзбекистон халқ шоири Муҳаммад Юсуф таваллудининг 67 йиллиги муносабати билан пойтахтимиздаги Адиблар хиёбонида жам бўлишди. Институт жамоаси томонидан Муҳаммад Юсуф хотирасига ҳурмат бажо келтирилиб, шоир ҳайкали пойига гуллар қўйилди.Бу ерда ташкил этилган маданий-маърифий тадбирда сўзга чиққанлар Ватан ва муҳаббат куйчиси – Муҳаммад Юсуфнинг ҳаёти ва сермаҳсул ижоди ҳақида тўхталди. Шоир қолдирган бой маънавий мероснинг ёшларни ватанпарварлик руҳида тарбиялаш, Муҳаммад Юсуф ижодининг миллий адабиётимизни ривожлантиришда тутган ўрни ва аҳамияти ҳақида гапирди. Шоирнинг замондошлари томонидан Муҳаммад Юсуф ҳаёти ва ижоди билан боғлиқ хотиралар яна бир бора ёдга олинди. ЗООМ дастури орқали узатилган, ЎЗДСМИ Фарғона минтақавий филиали ҳамда Нукус филиаллари иштирок этган тадбирда шоир шеърларидан намуналар ўқилди. Институт профессор-ўқитувчилари, талабалар томонидан Муҳаммад Юсуф шеърлари асосида яратилган қўшиқлар ижро қилинди. Театрлаштирилган саҳна кўринишлари намойиш этилди.Тадбирда иштирок этган Республика Маънавият ва маърифат маркази ходимлари томонидан Ўзбекистон давлат санъат ва маданият институтига китоблар совға қилинди.Ўзбекистон халқ шори Муҳаммад Юсуф таваллудининг 67 йиллиги муносабати билан Адиблар хиёбонида бўлиб ўтаётган тадбирдан Ўзбекистон давлат санъат ва маданият институти ректори, филология фанлари доктори, профессор Иброҳим Йўлдошев “Ўзбекистон 24” телеканали орқали тўғридан-тўғри жонли эфирга чиқиб, бугунги маданий-маърифий тадбирнинг мазмун-моҳияти ҳақида сўзлаб берди. Канал мухбири билан бўлиб ўтган мулоқот чоғида Муҳаммад Юсуф ҳаёти ва ижодини абадийлаштириш борасида институтда амалга оширилган ва келгусида қилиниши лозим бўлган ишлар тўғрисида маълумот берди.\nКуннинг иккинчи ярмида Ўзбекистон давлат санъат ва институтида Муҳаммад Юсуфнинг “Қора қуёш” драматик достони асосида Ўзбекистон халқ шоири Иқбол Мирзо ҳамда Шавкат Дўстмуҳаммадлар инсценировка муаллифлигида тайёрланган “Қора қуёш” спектакли намойиш этилди. Шу ернинг ўзидан “Ўзбекистон24” телеканалига тўғридан-тўғри жонли эфирга уланди.\nМуҳаммад Юсуф таваллудининг 67 йиллигига бағишланган, Театр санъати факультети “Мусиқали, драматик театр ва кино санъати” ҳамда “Қўғирчоқ театри санъати” кафедраларининг ижодий ҳамкорлигида саҳналаштирилган ушбу янги спектакль илк маротоба намойиш этилди. Барча роллар институт талабалари ва ўқитувчилари томонидан ижро этилган ушбу спектаклда қатағон қурбонлари образлари орқали буюк аждодларимизга кўсатилган зуғум, ноҳақликлар, таҳқирлашлар ёрқин кўринишларда ўз ифодасини топган. Абдулла Қодирий, Усмон Носир сингари юрт ўғлонларининг ички кечинмалари очиб берилган. ХХ-асрнинг мудҳиш воқеаларини ўзида мужассам этган саҳна асари бугунги ёш авлодни озодлик, эрк, мустақилликнинг қадрига етишга ундайди. Бугунги фаровон кунга етиш учун боболаримизнинг чеккан чексиз заҳматларидан томошабинларни бохабар қилади. Муқимий номидаги Ўзбек давлат мусиқали драма театри режиссёри Достон Худойбердиев томонидан саҳналаштирилган, саҳналар Муқимий номидаги Ўзбек давлат мусиқали драма театри рассоми Миржалол Холиқов томонидан безатилган, бош ролларни институт талабалари ижро этган асарда инсон руҳияти остидаги оқимни саҳна кўринишлари орқали очиб беришга ҳаракат қилинган ва бунга эришилган ҳам.\nМуҳаммад Юсуф яратган шерлар қўшиқларга айланиб, ёзган достонлари асосида спектакллар яратилиб халқимизга маънавий озиқа бериш, кишиларни ўтмишга теран кўз билан қарашга ундамоқда.\nЗеро, Муҳаммад Юсуф эътироф этганидек, “Бу ёруғ дунёда ўчмас чироғим”.\nСпектакль премьераси якунида Ўзбекистон давлат санъат ва маданият институти ректори Иброҳим Йўлдошев асарни яратишда иштирок этган барчага ўз миннатдорчилигини билдирди.\nЎзбекистон давлат санъат ва маданият институтида Муҳаммад Юсуф таваллудининг 67 йиллигига бағишланган тадбирлар давом этмоқда.\n«Axborot-kutubxona muassasalari reklamasining o‘ziga xos xususiyatlari» mavzusi ostida o‘quv seminar mashg‘uloti tashkil etildi.